Laksana segera Akta Pendanaan Politik kekang salah guna kuasa

BANGI, 10 Syaaban 1444H, Jumaat – Kerajaan digesa mempercepatkan pelaksanaan Akta Pendanaan Politik bagi mengekang amalan penyalahgunaan kuasa dan penyelewengan di negara ini.

Presiden Pemerhati Rasuah Malaysia (MCW), Jais Karim berkata, akta itu penting untuk memastikan parti politik dapat beroperasi secara telus dan jujur dalam mengumpul serta perbelajaannya.

Beliau berkata, ini termasuk dalam menjaga integriti dan transparensi dalam sistem politik negara, demi memastikan proses demokrasi berjalan lancar dan adil, selain meminimumkan penyalahgunaan kuasa.

“Rakyat faham dan tahu bahawa draf Akta Pendanaan Politik telah siap sejak tahun 2016, namun belum ada inisiatif untuk melaksanakannya.

“Parti politik terutamanya memerlukan perundangan tersebut dengan segera tambahan pula makin banyak kes melibatkan tuduhan salah guna kuasa dan rasuah dikalangan ahli dan parti politik kebelakangan ini,” katanya dalam kenyataan, hari ini.

Katanya, MCW yakin kepercayaan rakyat terhadap kerajaan campuran diketuai Perdana Menteri, Datuk Seri Anwar Ibrahim akan meningkat, jika akta ini segera dilaksanakan.

“Inilah perintis kepada konsep Malaysia Madani. Kita mesti mencegah pengaruh yang tidak wajar akibat pendanaan yang tidak teratur dan terkawal.

“Semua sumber dana yang diterima oleh parti politik mestilah dari sumber yang sah dan tidak merosakkan proses demokrasi.

“Integriti dan kepercayaan terhadap sistem politik negara adalah sangat penting,” katanya.


Perancis amal dasar sekularisme

BANGI, 2 Rabiulawal 1442H, Rabu – Perancis mengamalkan dasar sekularisme yang memisahkan agama daripada negara, kata Penganalisis di Institut Pengajian Islam Lanjutan Antarabangsa (IAIS) Malaysia, Muhamad Sayuti Mansor.

Beliau menjelaskan, sekularisme adalah ideologi dan pandangan alam yang memfokuskan kepada aspek keduniaan dan materialisme serta meninggalkan aspek keagamaan.

Katanya, sekularisme versi Perancis pula dikenali sebagai laïcité, yakni sekularisme garis keras yang bersifat asertif.

Melalui dasar ini, sekularisme dianggap ideologi rasmi negara dan perlu memainkan peranan aktif memastikan ruang awam bebas daripada unsur keagamaan.

Selain itu, katanya, dasar Perancis kuat dipengaruhi elemen repbulikasnisme, iaitu sebuah ideologi yang mementingkan hubungan langsung dengan rakyat dengan negara, serta nilai asas yang perlu diterapkan negara kepada rakyatnya.

Ini sekali gus menjadikan justikfikasi bagi dominasi institusi negara dalam ruang awam untuk menerapkan nilai sekularisme sebagai identiti negara, seterusnya menghalang pengaruh nilai keagamaan, katanya.

“Elemen kepelbagaian budaya dan agama yang terhasil daripada kedatangan imigran luar juga kurang diambil kira dalam republikanisme Perancis.

“Bahkan imigran ini yang dilihat perlu berintegrasi sepenuhnya ke dalam masyarakat asal Perancis dan mengutamakan nilai masyarakat sekular yang sedia ada.

“Dengan itu, semua elemen sekularisme, laïcité dan republikanisme ini memainkan peranan besar dalam menentukan hubungan antara negara, agama dan kebebasan di Perancis. Ini tercermin melalui penjelasan Presiden Perancis, Emmanuel Macron terhadap prinsip kebebasan diamalkan di negara beliau, ” katanya menulis di Berita Harian hari ini.

Mengulas lanjut, Muhamad Sayuti berkata, undang-undang antisemitisme digubal untuk menjaga hak masyarakat Yahudi daripada terus didiskriminasi.

Dalam hal ini, katanya, Macron membezakan antara kebebasan untuk mempersendakan agama sebagai sebuah ajaran (blasphemy) dengan larangan untuk mendiskriminasi penganut agama berkenaan (public defamation).

“Oleh itu, perbuatan mempersenda dan memperolokkan Judaisme sebagai sebuah ajaran agama adalah dibenarkan, namun perbuatan menzahirkan kebencian terhadap penganutnya dianggap sebagai antisemitisme yang dilarang.

“Begitu juga halnya dengan reaksi Macron yang mengkritik tindakan boikot serta serangan peribadi yang ditujukan terhadap beliau. Ini dianggap melampaui batasan kerana dapat memudaratkan kehidupan masyarakat serta imej peribadi.

“Dalam kedua hal ini, jelas ideologi sekularisme dijadikan kayu ukur bagi menentukan had kepada kebebasan bersuara,” katanya.

Pada masa sama, Muhamad Sayuti berkata, Perancis mempunyai undang-undang khusus bagi menangani masalah antisemitisme.

Beliau berkata, sebarang perbuatan menzahirkan kebencian terhadap masyarakat Yahudi adalah dilarang termasuk perbuatan mengkritik Israel dan rejim Zionis.

Tindakan Perancis itu menimbulkan persoalan berkenaan layanan berbeza terhadap Islam, di mana perbuatan mempersendakan Islam yang menyemarakkan Islamofobia di Perancis dipertahankan atas nama kebebasan bersuara.

Malah, katanya, reaksi Macron dalam menghadapi kritikan keras masyarakat antarabangsa turut dipersoalkan.

Beliau berkata, Macron seakan melatah apabila dikritik tajam oleh pemimpin dunia seperti Presiden Turki yang menyifatkan beliau sebagai memerlukan rawatan mental.

“Dakwaan kebebasan beragama diamalkan di Perancis turut dipertikaikan. Larangan pemakaian simbol agama seperti hijab bagi Muslimah, mempamerkan salib bagi penganut agama Kristian dan lilitan kepala lelaki Sikh di sekolah, bangunan kerajaan serta tempat awam lain jelas menyekat kebebasan mengamalkan ajaran agama.

“Bahkan tindakan keras diambil kepada mereka yang ingkar seperti tindakan buang sekolah kepada pelajar. Justeru, jelas dakwaan Macron berkenaan kebebasan bersuara dan beragama bukan sesuatu yang mutlak,” katanya.


Md Rayhan Kabir berjaya ditahan: Bukit Aman

KUALA LUMPUR, 4 Zulhijjah 1441H, Sabtu – Lelaki warga Bangladesh dikenali Md Rayhan Kabir yang diburu Jabatan Imigresen Malaysia (JIM), bagi membantu siasatan berkaitan dokumentari berjudul ‘Locked Up in Malaysia’s Lockdown’ sebelum ini, ditahan agensi terbabit petang semalam.

Timbalan Pengarah (Siasatan/Perundangan) Jabatan Siasatan Jenayah Bukit Aman DCP Mior Faridalathrash Wahid yang mengesahkan perkara itu berkata, suspek berusia 25 tahun itu, kemudiannya telah diserahkan kepada pihak polis pada pukul 6 petang semalam.

“Ya, betul telah ditahan oleh Jabatan Imigresen Malaysia.. Jam 6 petang tadi,” katanya ringkas kepada Bernama di sini.

Jabatan Imigresen Malaysia sebelum ini memohon bantuan orang awam menjejaki individu berkenaan yang alamat terakhirnya di Sirhan Legacy Sdn Bhd B-7-9, Menara Uncang Emas, di Jalan Loke Yew Kuala Lumpur, bagi membantu siasatan mengikut Akta Imigresen 1959/63.

Sebelum ini, media melaporkan Rayhan telah membuat dakwaan berhubung layanan pihak berkuasa Malaysia kepada pendatang tanpa izin, ketika negara menguatkuasakan Perintah Kawalan Pergerakan (PKP), bagi membanteras penularan COVID-19 dalam dokumentari terbitan Al Jazeera.

Susulan itu, pihak polis turut memulakan siasatan terhadap stesen penyiaran antarabangsa itu selepas penyiaran dokumentari itu. – Bernama


Mansuh sekolah vernakular, bukan suruh roboh

BANGI, 16 Muharram 1442H, Jumaat – Desakan supaya memansuhkan sekolah vernakular – yang didakwa bertentangan dengan Dasar Pendidikan Kebangsaan – bukan bermakna merobohkan sekolah atau bangunan yang dibina.

“Apa yang kita mahu ialah sistem sekolah-sekolah vernakular yang ada dimansuhkan, dijadikan sekolah yang mengikut sistem tunggal pendidikan kebangsaan, iaitu sekolah kebangsaan.

“Bukannya tambah baik sistem vernakular yang sedia ada, kerana itu tidak menyelesaikan masalah perpaduan pun.

“Tiada siapa mahu robohkan sekolah vernakular seperti yang didakwa. Kena faham maksud,” kata Pertubuhan-Pertubuhan Pembela Islam (PEMBELA) menerusi satu kenyataan di Facebook.

Terdahulu, media melaporkan Ketua Pemuda PAS, Ir Khairil Nizam Khirudin menyokong supaya sekolah vernakular terus dibuka tetapi berharap pendidikannya diperbaiki lagi.

Dakwanya, pendirian beliau dan sayap Pemuda PAS mengenai isu sekolah vernakular tidak berubah sejak dua tahun lalu.

“Sekolah vernakular? Biarlah dia buka. Cuma kita perlu memperkasakan kualiti pendidikan kebangsaan dan kemenjadian murid di dalam sekolah vernakular.

“Yang sedia ada tu sedia ada la, takkan kita nak roboh?

“Sebab itu pada pendapat pemuda PAS, sekolah-sekolah ini perlu mengadaptasi kualiti sistem pendidikan negara dan sekiranya perlu diperkasakan lagi, silakan. Kita serahkan kepada profesor-profesor atau golongan bijaksana yang boleh memperkasakannya,” katanya.


Keputusan berkaitan kalimah Allah hanya khusus bagi Sarawak: PM

MELAKA, 25 Syawal 1444H, Selasa – Keputusan kes penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka bagi tujuan pembelajaran adalah khusus untuk negeri Sarawak, kata Perdana Menteri, Datuk Seri Anwar Ibrahim.

Beliau berkata, kerajaan dan Kementerian Dalam Negeri (KDN) yang kalah dalam kes itu sebelum ini memfailkan rayuan terhadap keputusan itu.

“Ini khusus dalam kes Sarawak… ia tidak terpakai seperti di Melaka atau Pulau Pinang atau Selangor… itu kena faham,” katanya kepada pemberita selepas menghadiri sambutan Aidilfitri Perpaduan MADANI Masyarakat bersama Polis Diraja Malaysia (PDRM) peringkat Tangga Batu di Tanjung Minyak di sini hari ini.

Semalam, KDN dan Kerajaan Malaysia menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka bagi tujuan pembelajaran.

Notis pemberhentian rayuan itu, yang difailkan pada 18 April lepas, menyatakan bahawa kedua-dua perayu tidak berniat meneruskan notis rayuan dikemukakan pada 12 Mac 2021 dan memberhentikan keseluruhan rayuan di Mahkamah Rayuan tanpa perintah terhadap kos.

Pada 10 Mac 2021, Mahkamah Tinggi membuat keputusan tersebut selepas membenarkan permohonan semakan kehakiman yang difailkan Jill Ireland Lawrence Bill, wanita suku kaum Melanau dari Sarawak yang beragama Kristian. – Bernama


SIS Forum ke Mahkamah Persekutuan untuk batal fatwa

PUTRAJAYA, 6 Syawal 1444H, Khamis – SIS Forum (Malaysia) memfailkan permohonan untuk mendapatkan kebenaran Mahkamah Persekutuan dalam usaha terakhir membatalkan fatwa dikeluarkan oleh pihak berkuasa agama Selangor yang melabelkan organisasi itu sebagai menyeleweng daripada ajaran Islam.

Organisasi itu dan seorang daripada pengasasnya, Zainah Mahfoozah Anwar memfailkan permohonan itu pada 14 April lepas, untuk mendapatkan kebenaran merayu terhadap keputusan Mahkamah Rayuan yang menolak rayuannya bagi membatalkan fatwa tersebut.

Dalam kes sivil, litigan perlu mendapatkan kebenaran sebelum boleh meneruskan rayuan di Mahkamah Persekutuan.

Pada 14 Mac lepas, Mahkamah Rayuan dalam keputusan mojoriti 2-1, menolak rayuan SIS Forum untuk membatalkan fatwa itu.

Mereka telah merayu ke Mahkamah Rayuan selepas semakan kehakiman mereka ditolak oleh Mahkamah Tinggi pada 27 Ogos 2019.

Fatwa yang diwartakan oleh kerajaan Negeri Selangor pada 31 Julai 2014 itu telah mengisytiharkan bahawa SIS Forum, mana-mana individu, serta kumpulan yang mengamalkan fahaman menyeleweng liberalisme dan pluralisme, telah menyeleweng daripada ajaran Islam.

Fatwa itu juga mengarahkan mana-mana penerbitan yang mengandungi pandangan liberal dan plural terhadap Islam hendaklah diharamkan dan dirampas serta mengarahkan Suruhanjaya Komunikasi dan Multimedia Malaysia (MCMC) untuk menapis laman web sosial yang bertentangan dengan ajaran Islam dan hukum syarak.

Mahkamah Persekutuan telah menetapkan 15 Mei untuk pengurusan kes bagi permohonan kebenaran merayu tersebut.

Dalam notis usul memohon kebenaran itu, kumpulan berkenaan telah mencadangkan 10 persoalan undang-undang untuk diputuskan oleh Mahkamah Persekutuan.

Antara persoalannya adalah sama ada fatwa, yang pernah dikeluarkan dalam Warta di bawah Seksyen 48(6), Enakmen Pentadbiran Agama Islam (Negeri Selangor) 2003, adalah satu bentuk undang-undang subsidiari dan/atau perundangan yang diwakilkan.-  Bernama


2 sindiket dadah terbesar tumpas

KUALA LUMPUR, 7 Zulhijjah 1441H, Selasa – Polis Diraja Malaysia (PDRM) menumpaskan dua sindiket pengedaran dadah terbesar dengan menahan seramai 23 individu dan merampas pelbagai jenis dadah dianggar bernilai RM25.6 juta.

Kesemua suspek ditahan menerusi operasi pada 22 hingga 24 Julai lepas di sekitar Lembah Klang, Johor dan Pahang.

Pengarah Jabatan Siasatan Jenayah Narkotik Bukit Aman Datuk Ramli Din berkata, kesemua suspek yang ditahan dalam sindiket itu, berusia lingkungan 25 hingga 57 tahun.

Beliau berkata, kesemua suspek yang ditahan dalam dua operasi khas dadah iaitu Op Heron dan Op Watercress, dipercayai bergiat aktif menyeludup dadah ke Indonesia dan Sabah sejak lima bulan lepas.

“Tiga belas serbuan dilancarkan dalam dua operasi itu. Seramai 17 lelaki tempatan, empat wanita tempatan selain dua wanita masing-masing warga Vietnam dan Thailand dipercayai terlibat sebagai ketua dan ahli sindiket telah ditahan,” katanya dalam sidang media khas di Bukit Aman di sini, hari ini.

Ramli berkata, pelbagai jenis dadah yang dirampas melibatkan berat keseluruhan 296.8kg, antaranya syabu seberat 68kg dan pil ekstasi 228.6kg selain 208 biji pil kuda dan 750 mililiter cecair syabu (methamphetamine).

Katanya, semua dadah yang dirampas itu boleh digunakan lebih sejuta penagih untuk satu-satu masa.

Mengulas lanjut, Ramli berkata, sindiket itu, dipercayai bertindak menjalankan aktiviti pengedaran dadah berkenaan menerusi pantai di Johor dan Negeri Sembilan selain di Sabah dengan menggunakan laluan udara.

“Polis dalam masa sama turut menyita sejumlah 15 kereta, wang tunai selain barang kemas dan jam tangan yang bernilai lebih RM2.3 juta dalam serbuan berkenaan,” katanya.

Ramli berkata, kesemua suspek direman selama empat hari dari tarikh ditahan untuk siasatan mengikut Seksyen 39B Akta Dadah Berbahaya 1952.

“Polis akan terus mengesan saki baki ahli sindiket yang bersekongkol dengan sindiket pengedaran dadah ini,” katanya. -Bernama


Tukar kerajaan PN kepada PH hanya bawa malapetaka sama

Oleh Athirah Huda Zalhe

BANGI, 20 Zulhijjah 1442H, Jumaat – Tan Sri Muhyiddin Yassin tidak perlu meletakkan jawatan Perdana Menteri sebagai mengambil tanggungjawab terhadap kenyataan yang dikeluarkan Istana Negara, semalam.

Ini kerana, desakan peletakan jawatan dari pembangkang dan penarikan sokongan parti tertentu hanya mainan politik yang sengaja dicetuskan oleh pihak yang berkepentingan dalam isu ini.

Malah, keputusan untuk meletakkan jawatan itu juga tidak membawa sebarang keuntungan kepada rakyat, terutama dalam tempoh negara masih bergelut memerangi lonjakan kes jangkitan COVID-19.

Demikian pandangan Amir Ikatan Muslimin Malaysia (ISMA), Ustaz Abdullah Zaik Abd Rahman ketika ditanya terhadap keperluan Muhyiddin bertanggungjawab melepaskan jawatannya, susulan titah Yang di-Pertuan Agong menzahirkan rasa amat dukacita berhubung isu pembatalan Ordinan Darurat yang belum diperkenankan Seri Paduka.

Al-Sultan Abdullah Ri’ayatuddin Al-Mustafa Billah Shah menzahir dukacita kerana apa yang telah diperkenankan dan dititahkan kepada Menteri di Jabatan Perdana Menteri (Parlimen dan Undang-Undang) dan Peguam Negara ketika majlis menghadap secara maya 24 Julai lalu, bahawa cadangan pembatalan semua Ordinan Darurat dibentang dan dibahaskan di Parlimen bagi tujuan dirungkaikan, tidak dilaksanakan.

Datuk Pengelola Bijaya Diraja, Datuk Indera Ahmad Fadil Shamsuddin berkata, Seri Paduka Baginda turut menegaskan bahawa kenyataan Yang Berhormat Menteri di Parlimen pada 26 Julai adalah tidak tepat dan telah mengelirukan Ahli-Ahli Dewan Rakyat.

Susulan titah Seri Paduka itu, Ketua Pembangkang, Datuk Seri Anwar Ibrahim mengemukakan usul hilang kepercayaan terhadap Muhyiddin kepada Dewan Rakyat, semalam.

Malah, UMNO juga mengarahkan semua Ahli Parlimennya melaksanakan keputusan Majlis Kerja Tertinggi untuk menarik sokongan ke atas Muhyiddin sebagai Perdana Menteri.

Mengulas lanjut perkara itu, Ustaz Abdullah Zaik berkata, pertukaran kerajaan di antara Perikatan Nasional (PN) kepada Pakatan Harapan (PH) dalam masa terdekat hanya membawa malapetaka yang sama kepada negara.

“Dalam keadaan sekarang ini, politik negara akan terus tidak stabil sehingga ke suatu tempohnya.

“Malah, usul undi tidak percaya pembangkang terhadap Muhyiddin juga tidak akan menumbangkang PN ketika ini, kerana ketua pembangkang sendiri tidak mempunyai cukup sokongan,” katanya kepada Ismaweb.net, hari ini.

Bagaimanapun, beliau berkata, kerajaan PN masih perlu bertanggungjawab dengan kemelut yang berlaku ini, termasuk menjernihkan semula hubungan kerajaan dan istana.

“Tiada siapa yang akan untung jika berlaku krisis Perlembagaan ketika ini. Malah, PN juga tiada kekuatan untuk mencetuskan krisis itu,” katanya.


2 bekas perisik Perancis didakwa bocor rahsia kepada China

PARIS, 13 Zulkaedah 1441H, Ahad – Dua bekas perisik Perancis akan dituduh di mahkamah esok kerana membocorkan rahsia kepada kuasa asing.

Media antarabangsa melaporkan, suspek didakwa bekerja dengan China meskipun pegawai Perancis berusaha mengelak daripada mendedahkan perincian mengenai perkara itu.

Pierre-Marie H dan Henri M didakwa atas tuduhan menyampaikan maklumat kepada kuasa asing dan merosakkan kepentingan asas negara.

Keputusan kes dijangka ditetapkan pada 10 Julai ini.

Kedua-dua tertuduh yang bekerja di Perkhidmatan Perisikan Asing Perancis di Direktorat Jeneral Keselamatan Luaran (DGSE) – agensi risikan asing Perancis akan berdepan hukuman penjara 15 tahun, jika sabit kesalahan.

Mereka yang sudah bersara itu didakwa dan ditahan pada Disember 2017, walaupun Pierre-Marie H sudah dibebaskan dengan jaminan.

Selain itu, isteri Pierre-Marie H, Laurence H, turut menerima tempias apabila berdepan perbicaraan kerana ‘menyembunyikan harta diperoleh melalui risikan dengan kuasa asing yang mungkin akan merosakkan kepentingan asas negara’.

Mereka akan diadili oleh hakim professional, memandangkan sifat kes yang sensitif dan ia mungkin akan dibicarakan secara tertutup.

Sementara itu, pegawai Perancis menyifatkan kes itu sebagai sangat serius ketika berita mengenainya didedahkan pada Mei 2018.

Menteri Angkatan Tentera ketika itu, Florence Party berkata, kedua-kedua suspek disyaki melakukan perkara khianat dan mampu mengancam rahsia pertahanan negara.

DGSE mengesan kebocoran maklumat itu dan membentangkan hasilnya kepada pendakwa raya, kementerian pertahanan. Pegawai menjelaskan perincian kes termasuk termasuk negara yang mengambil mereka bekerja.

Bagaimanapun, berdasarkan beberapa laporan media, dua lelaki terbabit dan rakan sekerja di DGSE pada 1990-an bekerja dengan China.

Pada 1997, Henri M dilantik sebagai wakil DGSE di Beijing yang juga Setiausaha Kedua di kedutaan.

Malah, dia dipanggil semula pada awal 1998 selepas mempunyai hubungan sulit dengan penterjemah di Kedutaan China.

Beberapa tahun kemudian, Henri M bersara dan kembali ke China pada 2003 serta berkahwin dengan bekas penterjemah, selain membina rumah di pulau Hainan dekat selatan republik berkenaan.

Pierre-Marie H yang tidak pernah dipindahkan ke luar negara ditahan di Lapangan Terbang Zurich susulan membawa wang tunai, selepas bertemu kenalan China di pulau Lautan Hindi.

Malah, media antarabangsa turut mendapati, kedua-dua lelaki terbabit tiada maklumat bebas lain selain berhubungan dengan China.

Mereka diletakkan di bawah pengawasan untuk beberapa bulan sebelum ditahan, meskipun terdapat banyak maklumat lain yang berlainan mengenai kedua-duanya. -Agensi


4 petugas penyelamat maut runtuhan bangunan selepas kebakaran

BANGKOK, 21 Syaaban 1442H, Sabtu – Lima orang termasuk empat anggota penyelamat sukarelawan maut selepas bangunan rumah tiga tingkat runtuh selepas musnah dalam kebakaran di sini hari ini.

Dalam kejadian jam 6 pagi itu di Boromratchonnanee Road, di daerah Thawi-Watthana, bahagian barat Bangkok, tujuh penghuni berjaya diselamatkan.

Menurut laporan media, anggota polis dan bomba bekejar ke tempat kejadian selepas menerima panggilan dan mengambil masa sejam untuk memadam kebakaran.

Bagaimanapun, menurut laporan itu, ketika usaha memadam selesai dan usaha menyelamatkan penghuni dijalankan, secara tiba-tiba bangunan itu runtuh.

Menurut laporan awal pihak berkuasa, lima mangsa ditemui mati di bawah runtuhan bangunan; empat daripadanya adalah anggota penyelamat dan seorang adalah pemilik rumah tersebut. – Bernama


Cari hati di 3 tempat

1. AL-IMAM Ibn al-Qayyim menukilkan kata-kata nasihat yang sangat indah yang berbunyi: “Carilah hati kamu pada tiga tempat: (1) ketika membaca al-Quran, (2) di dalam majlis zikir dan (3) ketika bersendirian.

Sekiranya engkau tidak mendapati hatimu dalam tiga tempat ini, maka mohonlah kepada Allah supaya engkau dikurniakan hati kerana engkau tidak memiliki hati.” (al-Fawaid)

2. Kata-kata yang dinukilkan oleh al-Imam ibn al-Qayyim ini ternyata sangat benar. Para sahabat mudah tersentuh apabile mendengar bacaan al-Quran.

Ketika Rasulullah sedang sakit, Baginda mengarahkan supaya Abu Bakar memimpin solat Jemaah. Mendengar arahan ini Aisyah memberikan respon spontan. Kata Aisyah: “Abu Bakar orangnya sangat halus (mempunyai hati yg lembut). Apabila dia membaca (al-Quran), tangisan akan menguasai dirinya.”

3. Siapa yang tidak kenal dengan Umar ibn al-Khattab, pemuda yang tegas, hijrahnya tidak berani dicegah oleh musuh. Namun ketika membaca ayat penghujung dari Surah Yusuf, Umar direkodkan sebagai menangis teresak-esak sehingga terhenti bacaan beliau. (Sunan Said ibn Mansur).

Dalam ketegasan berhubungan dengan manusia, Umar kelihatan mempunyai hati yg halus dalam mengingati Allah.

4. Sa’d ibn al-Akhram pernah berjalan bersama Abdullah ibn Mas’ud. Ketika mana mereka lalu pada kawasan tukang besi, Abdullah ibn Mas’ud tiba-tiba menangis. Apabila ditanya beliau menjawab bahawa melihat kepada besi yang dibakar tadi telah mengingatkan beliau akan Allah dan azab neraka kelak.

5. Begitu juga Saidina Uthman yang ketika lalu di kawasan kubur akan menangis kerana teringatkan bahwa kawasan inilah yang akan menjadi titik permulaan ke syurga atau neraka.

Lihatlah berapa dunia ini hanya menjadi tempat mereka mengingatkn diri kepada Allah. Para sahabat mempunyai hati yg sensitif apabila mendengar al-Quran dan mengingati Allah.

6. Begitu juga ketika berada di dalam keadaan bersendirian. Dengan sebab itu Rasulullah mengingatkan kepada kita dalam satu hadith yang popular. Baginda menyebut, “dan mereka yang mengalir air matanya ketika berada bersendirian.” Allah. Bagaimanalah keadaan kita ketika bersendirian.

7. Sekiranya di dalam tiga keadaan di atas hati kita tidak memberikan reaksi yang positif, maka benarlah kata nasihat itu tadi, mohonlah kepada Allah supaya dikurniakan hati, kerananya hatinya seakan tidak berfungsi. Dalam erti kata yang lain berdoalah dan memohon ampunlah agar dikurniakan hati yang baik dan suci.

Semoga Allah membimbing kita.

Dr Ahmad Sanusi Azmi


Wisma Darul Iman ditutup 3 hari

KUALA TERENGGANU, 18 Safar 1442H, Selasa – Wisma Darul Iman ditutup selama tiga hari bermula hari ini berikutan terdapat kakitangan di pusat pentadbiran kerajaan negeri itu mempunyai kontak rapat dengan pesakit COVID-19.

Sehubungan itu, Setiausaha Kerajaan Terengganu Datuk Mohd Zahari Md Azahar berkata semua kakitangan kerajaan negeri dibenarkan bekerja dari rumah sepanjang tempoh penutupan sementara tersebut bagi membolehkan proses disinfeksi dilakukan di keseluruhan bangunan berkenaan.

“Justeru, orang ramai yang mempunyai sebarang urusan penting dengan jabatan kerajaan di Wisma Darul Iman perlu menghubungi kakitangan berkaitan untuk maklumat lanjut kerana kita mahu proses disinfeksi berjalan lancar,” katanya ketika dihubungi Bernama hari ini.

Beliau berkata, semua kakitangan hendaklah mematuhi prosedur operasi standard (SOP) yang ditetapkan oleh Majlis Keselamatan Negara dan Kementerian Kesihatan Malaysia.

“Semua kakitangan mestilah berada di rumah masing-masing sepanjang tempoh bekerja dari rumah ini dan dikehendaki kembali bertugas seperti biasa mulai Ahad ini (11 Oktober),” katanya.

Sementara itu, Pengerusi Jawatankuasa Kebajikan, Pembangunan Wanita, Keluarga dan Perpaduan Nasional negeri, Hanafiah Mat berkata Taman Asuhan Kanak-Kanak (TASKA) Permata yang beroperasi di Wisma Darul Iman turut ditutup sementara selama tiga hari.

“Ia melibatkan kira-kira 60 kanak-kanak yang ibu bapa mereka sebagai kakitangan di Wisma Darul Iman,” katanya. – Bernama


Kakitangan, keluarga kedutaan Malaysia di Lubnan pulang ke tanah air

BANGI, 2 Rabiulakhir 1445H, Selasa – Ahli keluarga kakitangan Kedutaan Besar Malaysia di Beirut, Lubnan selamat tiba di tanah air semalam.

Perkara itu dimaklumkan Wisma Putra hari ini seiring dengan langkah awal yang dikeluarkan kerajaan sebelum ini.

Terdahulu, Wisma Putra berkata, kerajaan telah mengarahkan Kedutaan Besar Malaysia di Beirut untuk mengambil langkah berjaga-jaga dan memantau keadaan rakyat Malaysia di Lubnan termasuk pasukan pengaman ATM-PBB iaitu MALBATT yang berkhidmat di bawah Pasukan Interim Pertubuhan Bangsa-Bangsa Bersatu di Lubnan (UNIFIL).

Ia berikutan konflik Palestin-Israel yang semakin berterusan dan memandangkan kawasan di selatan Lubnan turut menjadi serangan pihak Israel.

“Kedutaan Besar Malaysia di Beirut berhubung rapat dengan 12 warga Malaysia serta keluarga yang kini bermastautin di Lebanon.

“Dalam keadaan semasa, warga Malaysia disaran menangguhkan perjalanan yang tidak penting ke Lubnan,” katanya menerusi kenyataan bertarikh 15 Oktober.

Katanya lagi, sebagai langkah awal kerajaan memutuskan supaya ahli keluarga kakitangan Kedutaan Besar Malaysia di Beirut kembali ke Malaysia sehingga keadaan keselamatan membenarkan.

“Ia sebagai langkah pro-aktif kerajaan bagi memastikan keselamatan semua rakyat Malaysia menjadi keutamaan negara.

“Bagaimanapun, Kedutaan Besar Malaysia akan terus beroperasi seperti biasa.

“Rakyat Malaysia yang memerlukan sebarang bantuan konsular dan mempunyai pertanyaan boleh berhubung dengan Kedutaan Besar Malaysia di Beirut,” katanya.


Waktu bekerja 4 hari seminggu peringkat kajian saja

PUTRAJAYA, 5 Zulhijjah 1443H, Selasa Cadangan waktu bekerja empat hari seminggu adalah di peringkat penelitian dan kajian sahaja, kata Ketua Pengarah Jabatan Perkhidmatan Awam (JPA) Datuk Seri Mohd Shafiq Abdullah.

Beliau berkata, walaupun beberapa negara sedang melaksanakan waktu bekerja empat hari seminggu secara percubaan, JPA berpandangan pendekatan itu hendaklah dilihat secara holistik terutama dari segi kesesuaian dan keberkesanan terhadap struktur perkhidmatan awam di negara ini.

“JPA amat cakna akan kesan dan impak pelaksanaan sebarang dasar baharu terhadap sistem penyampaian perkhidmatan awam khususnya ketika kerajaan dalam proses merancakkan semula ekonomi negara demi kesejahteraan Keluarga Malaysia,” katanya dalam satu kenyataan hari ini.

Pada 30 Jun lepas, Mohd Shafiq berkata, JPA menubuhkan satu pasukan khas yang akan mengkaji pelaksanaan waktu bekerja empat hari dalam seminggu kerana terdapat tuntutan daripada beberapa pihak yang inginkan kerajaan melihat perkara berkenaan dengan lebih terperinci.

Semalam, Presiden Kongres Kesatuan Pekerja-Pekerja Di Dalam Perkhidmatan Awam (Cuepacs) Datuk Adnan Mat berkata waktu bekerja empat hari seminggu belum sesuai dilaksanakan di Malaysia ketika ini kerana terdapat perkara lain melibatkan hal-hal kebajikan serta kadar gaji semasa pekerja yang masih perlu diselesaikan kerajaan dan majikan.

Mohd Shafiq berkata, JPA mengambil maklum pandangan Cuepacs dan pelbagai pihak berhubung cadangan waktu bekerja empat hari seminggu itu, selain sentiasa terbuka untuk mendapatkan input menyeluruh daripada pihak berkepentingan bagi mengkaji secara empirikal kebolehlaksanaan cadangan tersebut.

“JPA juga sentiasa mengkaji pelbagai aspek dari segi kemudahan, kemajuan kerjaya dan penambahbaikan proses kerja yang menjurus ke arah peningkatan sistem penyampaian perkhidmatan awam berpaksikan rakyat,” katanya. – Bernama


‘Lahabau Melaka’ provokasi murahan, tempelak calon DUN Merlimau

JASIN, 5 Rabiulakhir 1443H, Rabu – Kesilapan Ahli Parlimen Kulai (DAP), Teo Nie Ching menggunakan perkataan ‘lahabau’ dalam bahan kempen Pilihan Raya Negeri (PRN) Melaka, menunjukkan sifat ahli politik itu yang tidak mengambil kira sensitiviti rakyat negeri Melaka.

Calon Barisan Nasional (BN) kerusi Dewan Undangan Negeri (DUN) Merlimau, Dr Muhammad Akmal Salleh mendakwa, situasi ini membuktikan bahawa pembangkang selalu memainkan sentimen politik murahan ketika berlakunya pilihan raya.

“Jadi ini menggambarkan inilah parti mereka… sebabnya provokasi murahan seperti ini, biasanya parti inilah yang biasa keluarkan provokasi,” katanya seperti dilapor UMNO Online.

Beliau yang juga Naib Ketua Pergerakan Negeri Melaka berkata, pendekatan ini jelas berbeza daripada kempen yang dilakukan BN.

Terdahulu, Nie Ching menerusi Facebooknya memuat naik poster kempennya iaitu ‘Lahabau Melaka, Jom Undi’.

Bagaimanapun, beliau mengakui kesilapannya apabila menggunakannya tanpa memahami maksud sebenar di sebalik perkataan tersebut.

Menurut Pusat Rujukan Persuratan Melayu (PRPM) Dewan Bahasa dan Pustaka (DBP), ‘lahabau’ adalah kata makian yang bermaksud tidak berguna, tidak boleh diharap dan haprak.


PKP 2.0 longgar, masih ramai keluar sana sini

BANGI, 4 Jamadilakhir 1442H, Ahad – Meskipun pelaksanaan Perintah Kawalan Pergerakan (PKP) sudah dilaksanakan sejak Rabu lepas, lonjakan kes COVID-19 semakin hari semakin membimbangkan.

Apakah disebabkan PKP 2.0 berbeza dengan PKP 1.0 – yang memberikan kelonggaran kepada beberapa sektor ekonomi untuk beroperasi – tidak seperti yang dilaksanakan pada tahun lalu.

Bimbang PKP dilanjutkan lagi, rata-rata pengguna media sosial menggesa kerajaan menguatkan lagi penguatkuasaan serta menapis semula kebenaran yang telah diberi kepada sektor atau industri tertentu.

Netizen dikenali sebagai Che Noriah berkata, kerajaan perlu melaksanakan PKP secara serius selama dua minggu seperti yang pertama.

“Jangan main-main kalau semua diberi kelonggaran beroperasi maknanya bukan lockdown. Buka taman kenapa? Nak suruh orang ramai keluar jogging. Pelik,” katanya.

Aien Azwan pula berpandangan kerajaan seolah-olah tutup mata dengan jumlah kes yang semakin meningkat.

“Kecewa sangat. Nyawa rakyat jadi pertaruhan. Barisan hadapan semakin terbeban. Sikit lagi nak cecah angka 5,000 sehari,” demikian kata Mams Zaiz.

“PKP sekarang macam tak ada PKP. SOP tak ada pun. Boleh kerja ramai-ramai. Ini ada kilang dah kena COVID-19 tapi kerja macam biasa. Doa sajalah,” kata Nazri Ashelisyah Naz.

Bahkan, perkara itu turut dibangkitkan bekas Perdana Menteri, Datuk Seri Najib Razak yang menggesa kerajaan melaksanakan PKP seperti pada Mac tahun lepas.

“Jangan PKP 2.0 ini tak rasa macam PKP pulak. Seolah-olah kerajaan tak serius.

“Dengan bantuan kerajaan kepada rakyat yang memadai, biarlah kita perit seketika untuk dua minggu pertama agar sistem kesihatan dan frontliners kita terpelihara dan PKP tidak perlu dilanjut berulang-kali.

“Pengorbanan seketika adalah jauh lebih baik berbanding mudarat berpanjangan bagi kesejahteraan rakyat dan ekonomi,” katanya menerusi catatan di Facebook hari ini.

Hari keempat pelaksanaan semula PKP menyaksikan kes positif harian COVID-19 di negara ini, pertama kali melepasi angka 4,000 kes dengan Selangor mencatatkan jangkitan tertinggi.

Ketua Pengarah Kesihatan, Tan Sri Dr Noor Hisham Abdullah dilaporkan berkata, daripada 4,029 kes yang direkodkan semalam, hanya lapan membabitkan kes import.

Dengan pertambahan kes baharu itu, Malaysia kini mencatatkan 155,095 kes positif COVID-19, manakala jumlah kes aktif dengan kebolehjangkitan COVID-19 pula adalah 37,126 kes.


Jumlah mangsa banjir di Sabah meningkat, Johor kekal

KUALA LUMPUR, 12 Rejab 1444H, Jumaat – Jumlah mangsa banjir yang ditempatkan di pusat pemindahan sementara (PPS) di Sabah menunjukkan sedikit peningkatan manakala jumlah mangsa di Johor kekal pagi ini.

Di SABAH, Sekretariat Jawatankuasa Pengurusan Bencana Negeri (JPBN) Sabah dalam kenyataan memaklumkan jumlah mangsa banjir setakat 8 pagi ini meningkat kepada 535 orang daripada 165 keluarga dan ditempatkan di sembilan PPS, berbanding 478 orang daripada 151 keluarga malam tadi.

“Mangsa teramai dipindahkan adalah di Telupid iaitu 208 orang daripada 65 keluarga dipindahkan ke empat PPS manakala di Beaufort, 200 orang daripada 55 keluarga dan dipindahkan ke satu PPS.

“Seramai 79 orang daripada 36 keluarga dipindahkan ke dua PPS di Paitan dan di Beluran 48 orang daripada sembilan keluarga di dua PPS. Mangsa banjir di Beaufort dijangka meningkat manakala daerah lain kekal,” menurut kenyataan itu.

Di JOHOR, jumlah mangsa yang ditempatkan di lapan PPS kekal 925 orang daripada 264 keluarga setakat 8 pagi ini.

Menurut kenyataan JBPN Johor, 877 orang daripada 249 keluarga berada di Batu Pahat manakala di Segamat pula 48 orang daripada 15 keluarga.

Sementara itu, keadaan cuaca di dua daerah tersebut cerah setakat 8 pagi, namun data pula menunjukkan paras air Sungai Bekok di Batu Pahat masih merekodkan bacaan melepasi tahap bahaya dengan bacaan 18.80 meter.-  Bernama


Pemuda ISMA lapor polis ada pihak hasut murid mogok ke sekolah

BANGI, 21 Ramadan 1442H, Isnin – Timbalan Pemuda ISMA, Asmadi Abdul Samad membuat laporan polis berikutan terdapat pihak yang cuba menghasut murid sekolah untuk melancarkan mogok dan protes.

Laporan polis berkenaan dibuat petang Ahad di Ibu Pejabat Polis Daerah (IPD) Sungai Buloh dan sudah dipanggil untuk memberi keterangan, malam tadi.

Terdahulu, gabungan aktivis dikenali sebagai NSWD Alliance meminta pelajar dan guru membantah budaya rogol dan gangguan seksual dengan tidak hadir ke sekolah selama sehari sama ada pada 6 atau 7 Mei.

Permintaan itu adalah sebagai sebahagian daripada kempen #MakeSchoolASaferPlace.

“Sebagai bantahan melalui satu peristiwa terbaharu #MakeSchoolASaferPlace, kami menganjurkan #NationalSchoolWalkoutDay (NSWD) untuk menuntut perubahan di sekolah,” katanya seperti dilaporkan oleh The Star.

Asmadi atau lebih dikenali sebagai Cikgu Asmadi mengakui tidak boleh bersabar dengan kebiadapan kumpulan-kumpulan yang terlibat dalam menghasut murid sekolah untuk melancarkan mogok dan protes di sekolah.

Sebagai guru sekolah, katanya, beliau mahu sentiasa melindungi anak didik daripada anasir yang tidak sihat dan merosakkan pemikiran mereka.

“Menolak gangguan seksual dengan ponteng sekolah. Melawan keburukan dengan membina keburukan yang lain. Ini bukan tindakan orang berilmu. Yang pasti ini juga bukan apa yang diajar dalam Islam.

“Justeru, laporan polis dibuat, memberikan isyarat yang jelas, terang dan nyata kepada kelompok-kelompok radikal di luar sana. Jangan usik permata hati kami,” katanya dalam satu kenyataan di Facebook.

Isu tercetus apabila seorang pelajar, Ain Husniza Saiful Nizam mendedahkan mengenai perbuatan seorang guru lelaki yang berjenaka mengenai jenayah rogol.

Perkara itu mendapat perhatian ramai pihak malah Ain kemudiannya turut berdepan dengan ugutan ‘rogol’ terhadap dirinya oleh salah seorang pelajar lelaki di sekolahnya.

Tidak kurang juga warga net yang meninggalkan komen tidak senonoh dan jelek terhadapnya kerana mendedahkan isu itu.

Walhal, Ain menegaskan bahawa dia mendedahkan isu tersebut sebagai langkah mengelak kejadian sama berulang lagi ketika sekolah sepatutnya menjadi tempat yang selamat buat pelajar.

Mengenai protes NSWD, Ain dan bapanya, Saiful Nizam Ab Wahab tidak bersetuju ia dianjurkan kerana bimbang akan mengundang lebih banyak aspek negatif, malah boleh menyuntik sikap memberontak terhadap pelajar secara tidak langsung.

Saiful Nizam seperti dilapor MalaysiaKini berkata, bukan menjadi matlamat mereka untuk menyebarkan rasa benci sebaliknya menginginkan perubahan.

“Perbuatan mencaci pihak sekolah hanya meletakkan orang ramai bersikap sama seperti pihak yang mereka tentang,” katanya.


Kedai ubat Cina dibenar jual arak untuk perubatan

KUALA LUMPUR, 13 Rabiulakhir 1443H, Khamis – Kedai serbaneka dan kedai perubatan Cina di bandar raya ini akan dibenarkan menjual minuman keras tetapi tertakluk kepada syarat, kata Menteri Wilayah Persekutuan, Datuk Seri Dr Shahidan Kassim.

“Bagi kedai serbaneka, tidak boleh ada kelulusan menyeluruh untuk permit tetapi berdasarkan kes mengikut kes. Sebagai contoh, terdapat sebuah kedai serbaneka yang mempunyai 137 cawangan di bandar ini.

“Mereka mungkin mahukan permit untuk mungkin hanya 50 hingga 60 cawangan (jadi) ini akan dipertimbangkan berdasarkan kes mengikut kes,” kata Shahidan ketika menggulung jawapan menteri bagi Rang Undang-undang Perbekalan 2022 peringkat dasar di Dewan Rakyat, hari ini.

Beliau berkata, bahawa kedai perubatan Cina juga akan dibenarkan menjual minuman keras tetapi untuk tujuan perubatan.

“Bagi kedai perubatan Cina, mereka boleh menjual arak tulen atau arak campuran yang diluluskan oleh Kementerian Kesihatan untuk tujuan perubatan tradisional sahaja.

“Jadi saya harap perkara ini tidak lagi dijadikan isu,” katanya.

Shahidan berkata, beberapa sesi penglibatan telah diadakan dengan pihak berkepentingan yang berkaitan seperti pengeluar arak, pembotolan dan pembekal yang berpuas hati dengan keputusan menyekat penjualan arak keras di premis tertentu.

“Keputusan mengharamkan penjualan minuman keras di premis ini tidak menyentuh sensitiviti mana-mana kaum khususnya bukan Islam.

“Ia lebih kepada membendung peningkatan gejala sosial di KL berkaitan penjualan arak haram,” katanya.

Beliau berkata, terdapat beberapa kedai runcit menjual arak haram murah dengan harga di bawah RM19 sebotol.

“Kami akan memburu mereka dan mengambil tindakan terhadap mereka,” katanya.

Beliau menolak dakwaan bahawa larangan itu akan menjejaskan usaha membangunkan Kuala Lumpur sebagai bandar raya bertaraf dunia.

Beliau menyatakan bahawa bahkan Singapura dan negara-negara di Eropah mengenakan sekatan atau pengezonan kawasan di mana minuman keras boleh dijual.

Terdahulu, beberapa Ahli Parlimen Pembangkang, antaranya Tan Kok Wai (PH-Cheras) dan Teresa Kok (PH-Seputeh), mempersoalkan Shahidan berhubung keputusan mengharamkan penjualan arak.

Kok Wai berkata bahawa Shahidan telah menjanjikan penyelesaian ‘menang-menang’ semasa pertemuan dengan Ahli Parlimen Wilayah Persekutuan baru-baru ini.

Kok Wai menyifatkan larangan itu sebagai dwistandard kerana ia menjejaskan perniagaan kecil.

Sekatan ke atas kedai runcit, kedai serbaneka dan dewan perubatan Cina di Kuala Lumpur menjual minuman keras mula dibangkitkan pada 15 November tahun lepas.

Pada mulanya ia ditetapkan untuk dikuatkuasakan pada 1 Oktober tahun ini, namun larangan itu ditangguhkan selama sebulan untuk memuktamadkan kajian mengenai garis panduan itu.

Larangan itu tidak meliputi pub, restoran, pasar raya dan kedai arak berlesen di pusat membeli-belah.


Jangan meroyan teruk sangat, apalah nak ditakut Hari Peradaban Bangsa Melayu

BANGI, 26 Zulhijjah 1443H, Selasa – Pengerusi PEMBELA, Haji Aminuddin Yahaya pelik apabila ada pihak ‘meroyan’ dengan penganjuran Festival Hari Peradaban Bangsa Melayu.

Lebih menghairankan, sebuah portal memuat naik komen pembaca yang mengaitkan beliau dan festival yang akan diadakan 30 Julai ini dengan bekas Peguam Negara, Tan Sri Mohamed Apandi Ali.

“Entahlah apa yang ditakutkan sangat dengan penganjuran Festival Hari Peradaban Bangsa Melayu yang bakal kita anjurkan Sabtu nanti. Sampaikan keluar pula kenyataan merepek-repek yang entah apa kaitannya. Mungkin inilah definisi jelas untuk ‘meroyan’.

“Saya pun tak tahulah bagaimana isu Apandi Ali ini nak dikaitkan dengan saya dan program yang kita bakal adakan itu.

“Sudahlah saya dan rakan-rakan penganjur tak kenal pun Apandi Ali, tiba-tiba persoal apakah beliau akan ‘ketuai’ upacara perarakan program ini nanti. Memang sangat melucukan,” katanya dalam kenyataan hari ini.

Beliau bagaimanapun melihat perkara itu daripada perspektif positif bahawa ia ‘free marketing’ untuk mempromosikan program berkenaan.

“Kalaulah artikel ini datang dari blog picisan taraf cybertrooper murahan (dan tak laku), boleh tahan lagi. Tapi ini diterbitkan oleh sebuah portal berita berprofil tinggi yang punyai pembaca yang sangat ramai.

“Apa-apa pun, teruskanlah meroyan,” katanya.

Program Peradaban Bangsa Melayu bakal menghimpunkan 50,000 pengunjung, selain menjadi tarikan pelancong luar dengan menampilkan beberapa perkara melibatkan kehebatan masyarakat Melayu di negara ini.

Program julung kali itu bakal diadakan di Padang Merbok dan akan dirasmikan oleh Menteri Wilayah Persekutuan, Datuk Seri Shahidan Kassim.

Antara yang akan ditampilkan termasuklah pameran busana Melayu, seni persilatan, keris dan perarakan sempena Maal Hijrah.


BN tak bertanding PRN Sarawak

BANGI, 22 Rabiulakhir 1443H, Sabtu – Barisan Nasional (BN) dilihat senada dengan Bersatu untuk tidak meletakkan calon dalam Pilihan Raya Negeri (PRN) Sarawak, bulan depan.

Menjelaskan keputusan itu Tan Sri Annuar Musa berkata, BN merupakan rakan akrab Gabungan Parti Sarawak (GPS), justeru ia tidak akan menyainginya.

“Kita sudah ada GPS yang disokongi kuat oleh rakyat Sarawak, dan sebuah kerajaan yang sangat berprestasi tinggi.

“Jadi tidak ada sebab untuk BN (bertanding di sini) walaupun keadaan ini buat pertama sekali dalam sejarah pilihan raya, sejak merdeka, BN tidak menyertainya, ” katanya seperti dilapor media tempatan hari ini.

Ahli Parlimen Ketereh itu menegaskan perkara itu bukti muafakat dan kerjasama antara BN dengan pimpinan GPS di Sarawak.

Sebelum ini, Presiden Bersatu, Tan Sri Muhyiddin Yassin mengesahkan parti itu tidak bertanding dalam PRN Sarawak.

Sebaliknya kata beliau, Bersatu akan membantu GPS dalam pilihan raya negeri berkenaan.


Belanjawan 2021: Sedia dana kepada NGO bantu bina jati diri remaja

BANGI, 20 Rabiulawal 1442H, Jumaat – Pembentangan Belanjawan 2021 diharapkan dapat menyediakan peruntukan khas kepada pertubuhan bukan kerajaan (NGO) bagi mewujudkan pusat pembangunan dalam kalangan generasi muda.

Perkara berkenaan difikirkan perlu selepas Kementerian Pembangunan Wanita, Keluarga dan Masyarakat menyatakan, kira-kira 100,000 kes remaja perempuan berumur bawah 19 tahun hamil dilaporkan sejak tahun 2013 hingga 2019.

Ketua Wanita Ikatan Muslimin Malaysia (ISMA), Ustazah Dr Suriani Sudi menegaskan, pusat pembangunan itu akan memberi tumpuan kepada program pembentukan jati diri khususnya untuk golongan gadis remaja.

Katanya, generasi muda perlu dipelihara dengan sebaiknya kerana mereka adalah aset penting yang bakal menerajui kepimpinan serta pemerintahan negara.

“Terdapat kira-kira 900 kes pembuangan bayi dilaporkan bagi tempoh sama. Daripada jumlah itu, hanya 30 peratus bayi masih bernyawa.

“Mereka (generasi muda) juga menjadi tenaga yang bakal memajukan serta memlihara kedaulatan negara.

“Usaha pengukuhan generasi muda sangat penting diberi perhatian kerana hanya mereka yang kuat mental dan fizikal, sekali gus mampu menyumbang kepada pembangunan negara,” katanya dalam satu kenyataan, hari ini.

Pada Belanjawan 2020, kerajan melancarkan inisiatif #MalaysiaKerja (Malaysians@Work) untuk wujudkan peluang pekerjaan yang lebih baik kepada belia dan wanita.

Selain itu, sebanyak RM80 juta diperuntukkan untuk menaik taraf, baiki dan selenggara 67 pelbagai institusi di bawah Jabatan Kebajikan Masyarakat (JKM).


Kalimah Allah: NGO, umat Islam perlu bergerak secara strategik

BANGI, 20 Syaaban 1442H, Jumaat – Kemelut pertikaian penggunaan kalimah Allah memerlukan organisasi serta umat Islam bergerak secara strategik.

Ini kerana, kemenangan dalam isu berkenaan amat penting kerana ia melibatkan perihal akidah dan maruah umat Islam secara keseluruhannya.

Sehubungan itu, Pertubuhan-Pertubuhan Pembela Islam (PEMBELA) memohon, umat Islam mendoakan kejayaan mereka dalam memperjuangkan isu kalimah ini.

“Malam semalam telah berlangsungnya satu sesi Perbincangan Meja Bulat mengenai isu kalimah Allah 2.0 yang dihadiri sendiri oleh menteri agama, pakar-pakar perundangan, wakil Kementerian Dalam Negeri, Jabatan Peguam Negara dan Bahagian Hal Ehwal Undang-Undang Jabatan Perdana Menteri.

“Timbalan Pengerusi PEMBELA, merangkap Presiden Persatuan Peguam-Peguam Muslim Malaysia iaitu Dato Zainul Rijal Abu Bakar terlibat dalam sesi kali ini dan pastinya membawa aspirasi NGO-NGO Islam serta masyarakat sivil Islam di Malaysia.

“Alhamdulillah, sesi strategik ini berlangsung dengan jayanya dan perbincangan adalah amat efektif serta memberangsangkan,” katanya dalam kenyataan di Facebook, hari ini.

Selain itu, PEMBELA juga akan terus memberikan maklumat terkini berkenaan isu kalimah Allah untuk pengetahui masyarakat.

“InsyaAllah, kita sedang bergerak dengan penuh strategik dalam isu ini dan akan menceritakannya kepada anda dari semasa ke semasa.

“Kita mesti menang dalam isu ini, kerana ianya melibatkan isu akidah, maruah umat Islam dan kedudukan Islam sebagai agama Persekutuan Malaysia. Doakan kejayaan kami,” katanya lagi.


Israel sengaja sasar wartawan demi tutup jenayahnya terhadap rakyat Palestin

TEBING BARAT, 15 Zulhijjah 1444H, Selasa – Kementerian Penerangan Palestin berkata, tindakan Israel menyasarkan wartawan dalam pengeboman maut baru-baru ini ke atas kem pelarian Jenin adalah percubaan terdesak menyembunyikan jenayahnya di seluruh wilayah yang diduduki.

Dalam satu kenyataan, kementerian itu berkata, tindakan mengepung kru media lebih dua jam di dalam sebuah rumah di kem, menembak wartawan, dan merampas serta melupuskan kamera adalah sebahagian daripada dasar Israel untuk menyembunyikan jenayahnya.

Wartawan Tanpa Sempadan (RSF) baru-baru ini menggesa Israel untuk menamatkan serangan ‘bersistematik’ ke atas wartawan Palestin.

Terdapat bukti bahawa belasan wartawan telah diserang atau disasarkan oleh tentera Israel di Tebing Barat yang diduduki sejak beberapa bulan lalu.

Dalam serangan terbaharu di Jenin, sekurang-kurangnya 10 rakyat Palestin, termasuk tiga kanak-kanak bawah umur, telah terbunuh, menurut Kementerian Kesihatan Palestin.

Laporan media mengatakan ambulans tidak boleh sampai ke kawasan mereka yang cedera kerana pertempuran senjata sengit berterusan antara askar Israel dan pejuang Palestin.

Timbalan Gabenor Jenin, Kamal Abu al-Rub berkata, tentera Israel bukan sahaja menyasarkan orang, tetapi juga infrastruktur kem itu.

“Mereka (pasukan Israel) telah memutuskan semua elektrik, telekomunikasi dan air,” katanya.

Sementara itu, Pihak Berkuasa Palestin telah melabelkan operasi Israel baru-baru ini sebagai jenayah perang.

Duta Palestin ke Liga Arab akan menghadiri mesyuarat hari ini bagi membincangkan tindakan berkesan untuk menghentikan pencerobohan Israel. – Agensi


Perancis dikecam tahan kanak-kanak bawah umur atas tuduhan mengganas

ANKARA, 24 Rabiulawal 1442H, Selasa – Sebuah pertubuhan antarabangsa pada Isnin mengecam penahanan kanak-kanak di Perancis atas tuduhan mengganas.

Penahanan kanak-kanak itu dilakukan atas alasan kononnya mereka akan mendorong sentimen perkauman dan Islamofobia.

Membidas perkara itu, Setiausaha Kesatuan Jurist Antarabangsa, Necati Ceylan dalam satu kenyataan menegaskan, bahawa golongan kanak-kanak tidak boleh diheret dalam ketegangan yang berlaku di negara itu.

Ceylan berkata, penahanan itu akan menjejaskan proses pedagogi dan psikologi ke atas mereka, selain menggalakkan sentimen perkauman, xenofobia dan Islamofobia.

“Wacana rasis dan Islamofobia terhadap pemimpin Perancis akan dikenakan ke atas kanak-kanak secara paksa dan masa depan mereka akan dibentuk melalui motif seperti itu,” katanya.

Ceylan berkata, organisasinya mengutuk penahanan dan pelanggaran hak kanak-kanak, serta mendesak pihak berkuasa Perancis mematuhi undang-undang.

Khamis lalu, empat kanak-kanak berusia 10 tahun – tiga daripadanya berketurunan Turki, manakala selebihnya berketurunan Algeria – ditahan pihak polis selama lebih 11 jam di Albertville, Perancis atas tuduhan palsu membenarkan keganasan, menurut wawancara bersama ibu bapa mereka.

Presiden Perancis, Emmanuel Macron sebelum ini, mencetuskan kemarahan dunia Islam apabila mendakwa orang Islam sebagai penganut fahaman pemisah, selain menuduh Islam sebagai agama krisis di seluruh dunia.

Bahkan, Macron turut menyatakan negara itu tidak akan melarang penggunaan karikatur yang menghina Islam dan Nabi Muhammad ﷺ.

Macron membuat kenyataan itu, sebagai mengulas insiden seorang guru, Samuel Paty, yang dipenggal kepala di luar sekolahnya – di pinggir kota luar Paris awal bulan ini.

Kejadian berlaku selepas mendiang Paty menunjukkan karikatur menggambarkan Nabi Muhammad ﷺ ketika kelas berkaitan kebebasan bersuara. -Agensi


Ini tanah berdaulat

1. MENJELANG sambutan Hari Kemerdekaan yang bakal tiba beberapa minggu lagi, kini adalah masa yang terbaik untuk kita membuat refleksi tentang isu-isu asas kenegaraan.

2. Siapa kita? Apa identiti negara kita? Apa sejarah kita? Bagaimana kita mahu bergerak maju ke hadapan tanpa melupakan identiti dan aspirasi asal yang telah lama terbentuk.

3. Sejarah Malaysia bermula jauh lebih awal dari tarikh penubuhan rasminya pada tahun 1963.

4. Asalnya nama Malaysia dicipta oleh pelayar Perancis bernama Jules Dumont d’Urville pada tahun 1831 dengan menggabungkan perkataan “Malais” (Melayu) dan “nésie” (pulau).

5. Ia merujuk kepada kawasan “Malayo-Polynesian” dari Madagaskar sehingga ke Filipina dan Papua New Guinea termasuk hingga ke kepulauan Polynesia yang terpencil.

6. Kemudian pada tahun 1835, Thomas G. Bradford dari US menterjemah Malaisie jadi Malaysia, barulah istilah Malaysia mula dipakai secara meluas sebagai konsep geografi.

7. Namun penjajahan menyebabkan sempadan geografi gugusan kepulauan Melayu ini dipecah-pecahkan kepada banyak negara seperti mana yang kita lihat pada hari ini.

8. Adakah tanah ini berdaulat? Berdaulat bermaksud mempunya kuasa tertinggi yang mutlak dan diiktiraf dalam wilayah geografi tertentu.

9. Ia bermaksud kita bukan boneka, tidak dikawal oleh warlord, tidak dikuasai secara proxy dan bebas dari campur tangan dan cengkaman asing.

10. Berdaulat bermaksud pemimpin dan rakyat amat jelas identiti negara serta bebas menentukan halatuju masa depan negara mengikut identiti tersebut dengan didokong aspirasi serta citra rakyat.

11. Sebagai sebuah negara yang telah merdeka kita sepatutnya bebas menentu dan mempertahankan identiti dan perpaduan, perlembagaan dan perundangan, politik dan kepimpinan, ekonomi, pendidikan dan pembangunan teknologi negara.

12. Sebarang ideologi yang merungkai ikatan ini seperti sekularisme, liberalisme dan humanisme harus ditentang walaupun dibawa masuk oleh mereka yang berada di tampuk kepimpinan.

13. Islam, Melayu dan Raja sebagai tiang seri Perlembagaan Persekutuan mesti dipertahankan.

14. Kita mungkin tidak mampu mengubah sempadan geografi negara ini seluas dahulu, ketika mana ia mendapat namanya namun kita pasti mampu memimpin dan menerajui negara-negara jiran lain supaya Asia Tenggara dan Asia jadi kuat di mata dunia.

15. Ini tanah berdaulat. Ayuh pertahankannya sehingga nyawa kita tamat!

Ir Ts Muhammad Lukman Al Hakim Mohamad
Naib Presiden BERJASA


Dakwaan pesakit duduk atas lantai beralas kadbod tak benar: HTAR

SHAH ALAM, 25 Zulhijjah 1442H, Rabu – Hospital Tengku Ampuan Rahimah (HTAR) Klang menafikan dakwaan bahawa pesakit di hospital berkenaan terpaksa duduk di atas lantai beralaskan kadbod.

Pengarah HTAR, Dr Zulkarnain Mohd Rawi dalam kenyataan menerusi Facebook HTAR berkata, setelah semakan dan siasatan dibuat, pihaknya mendapati tiada pesakit duduk di atas lantai atau kadbod di mana-mana kawasan di Jabatan Kecemasan dan Trauma.

“Untuk makluman, sekiranya tiada katil yang mencukupi untuk menampung jumlah mereka, pesakit akan diletakkan di kerusi atau kerusi roda buat sementara waktu,” katanya.

Jelas Dr Zulkarnain, pesakit COVID-19 yang dipindahkan dari Jabatan Kecemasan dan Trauma ke wad sementara bertempat di Kompleks Rawatan Harian (ACC) pula berada dalam keadaan selesa kerana dilengkapi penyaman udara.

“Malah, jabatan berkenaan kini sedang menunggu pembukaan hospital lapangan di HTAR dijangka beroperasi dalam beberapa hari lagi bagi menampung jumlah pesakit COVID-19 yang agak ramai,” katanya.

Beliau berkata demikian bagi mengulas tangkap layar laporan sebuah portal berita dalam talian yang dikongsi seorang ahli politik tempatan di akaun Facebooknya yang mendakwa bekalan dan peralatan perubatan tidak mencukupi di HTAR.  – Bernama


19,500 hektar hutan simpan di Kelantan lulus untuk ditebang

KOTA BHARU, 28 Syaaban 1443H, Khamis – Sebanyak 19,500 hektar Catuan Tebangan Tahunan (CTT) hutan simpan di Kelantan telah diluluskan bagi Rancangan Malaysia Ke-12 (RMK12).

Menteri Besar, Datuk Ahmad Yakob berkata, perkara itu diluluskan menerusi mesyuarat Majlis Tanah Negara (MTN) ke-77 yang bersidang September 2020.

Katanya, tebangan tahunan dari 2021 hingga 2025 adalah 3,900 hektar setahun.

“Bagi mengelak berlakunya penebangan haram, kerajaan negeri menerusi Jabatan Perhutanan mengambil beberapa pendekatan termasuk penggunaan dron.

“Pada masa sama, kita juga membuat rondaan secara berskala di lokasi panas yang dikenal pasti dalam usaha mengekang kegiatan penebangan hutan secara haram,” katanya.

Beliau berkata menjawab soalan Saiful Adli Abu Bakar (PAS-Salor) pada Persidangan Dewan Undangan Negeri (DUN) Kelantan, hari ini.

Mengulas lanjut, ketika mencelah soalan tambahan daripada ADUN Salor sama ada hutan simpan boleh dijadikan kawasan pertanian, Ahmad berkata, sebarang aktiviti pertanian di hutan simpan tidak dibenarkan kecuali spesies hutan yang dibenarkan seperti pokok durian.

“Dalam 19,500 hektar yang dibenarkan itu, hanya spesis hutan sahaja dibenarkan,” katanya.


Beranikah kerajaan henti eksport minyak sawit dan turunkan harga pasaran domestik?

KENAIKAN harga minyak masak lebih 40% yang berlaku disebabkan pemansuhan subsidi oleh kerajaan baru-baru ini adalah amat mendukacitakan.

2. Rakyat keliru dan tertanya-tanya kenapa harga minyak masak melambung tinggi padahal Malaysia merupakan antara pengeluar minyak sawit utama dunia.

3. Untuk rekod, Malaysia dan Indonesia menyumbang 80% kepada pengeluaran minyak sawit dunia.

4. Nak mudah faham, konsepnya sama seperti minyak petrol. Malaysia memiliki simpanan minyak mentah yang banyak serta merupakan pengeluar produk berasaskan minyak mentah yang utama.

5. Tetapi kita tidak boleh menentukan harga minyak mentah kerana sebaik sahaja negara terlibat dalam urusan eksport dan import (pasaran antarabangsa) harganya akan dikawal oleh pasaran dunia.

6. Disebabkan kita negara pengeluar, apabila harga minyak mentah dunia naik, negara untung. Tapi harga produk minyak juga akan naik. Di sinilah pentingnya subsidi kerajaan untuk menampan kesan kenaikan harga yang akan dirasai rakyat.

7. Cuba bayangkan jika kerajaan Malaysia tidak memberikan subsidi dan tiada harga siling petrol di negara kita. Mungkin ramai di kalangan kita yang tidak lagi mampu untuk memandu kereta.

8. Perkara inilah yang melanda produk minyak masak kini. Selama ini kita menikmati harga yang rendah disebabkan subsidi kerajaan.

9. Kerajaan sepatutnya mengutamakan rakyat. Contoh terbaik ialah usaha Indonesia bulan Mei baru-baru ini menghentikan eksport minyak sawit bagi menstabilkan harga lantas memberikan keutamaan kepada rakyatnya.

10. Namun disebabkan tekanan para petani dan pemain industri, akhirnya Indonesia terpaksa menghentikan tindakan tersebut. Beranikah kerajaan Malaysia menghentikan eksport minyak sawit dan menurunkan harga pasaran domestik tanpa terikat kepada pasaran global?

Ir Ts Muhammad Lukman Al Hakim
Setiausaha Agung BERJASA


Ke mana hilang maruah pegawai tinggi seludup migran?

Oleh Siti Hafidah Abd Ghaffar

BANGI, 14 Zulkaedah 1441H, Isnin – Tindakan seorang pegawai berpangkat tinggi terlibat dalam kes penyeludupan migran ke negara ini merupakan satu tindakan tidak bermaruah.

Pakar Kriminologi, Datuk Shahul Hamid Abdul Rahim berkata, perbuatan tidak bertanggungjawab itu bukan sahaja akan menyebabkan masalah keselamatan, malah boleh menjejaskan kestabilan ekonomi negara.

Berikutan itu, beliau mengingatkan penjawat awam lain khususnya yang berpangkat tinggi supaya mengambil iktibar atas kejadian yang berlaku.

“Tapi apa-apa pun dalam kes ini pihak polis yang membuat siasatan. Ia wajar dijadikan pengajaran kepada pihak agensi penguatkuasaan yang lain supaya tidak terlibat dalam apa juga kegiatan penyeludupan terutamanya pendatang asing tanpa izin (PATI),” katanya ketika dihubungi Ismaweb.net, hari ini.

Terdahulu, seorang Penolong Pengarah Imigresen yang bertugas di salah sebuah kompleks imigresen Johor Bahru ditahan selepas disyaki terbabit dalam sindiket penyeludupan migran.

Ketua Polis Johor, Datuk Ayob Khan Mydin Pitchay berkata, pegawai kanan berumur 50 tahun itu ditahan di tempat tugasnya oleh anggota Cawangan Khas Ibu Pejabat Polis Kontinjen Johor, sebagai lanjutan kepada penahanan tiga pegawai imigresen pada 23 Jun lepas, yang dipercayai terbabit dalam kes sama.

Difahamkan, modus operandi suspek adalah dengan menyediakan cop imigresen Malaysia yang disyaki palsu bagi menguruskan penyeludupan warga Indonesia yang telah tamat tempoh pas lawatan sosial (PLS) sebelum arahan Perintah Kawalan Pergerakan (PKP) dikeluarkan.

Pada masa sama, Shahul Hamid berkata, rakyat perlu bekerjasama dengan pihak berkuasa untuk memberikan maklumat bagi ‘menghapuskan’ kehadiran PATI di negara ini.

“Itu peranan mereka. Masyarakat tidak perlu meletakkan kesalahan dan bertindak menghukum sesuatu agensi itu. Ada juga yang berpandangan agensi itu yang lemah.

“Bukan agensi itu, tetapi segelintir pegawai sahaja, yang lain tetap menjalankan tugas dengan penuh berdedikasi,” katanya.


PM kuarantin mulai hari ini, tidak hadir angkat sumpah

KUALA LUMPUR, 21 Muharram 1443H, Isnin – Perdana Menteri Datuk Seri Ismail Sabri Yaakob menjalani kuarantin kendiri bermula hari ini, setelah disahkan kontak rapat pesakit COVID-19.

Sehubungan itu, Pejabat Perdana Menteri dalam kenyataan memaklumkan Ismail Sabri tidak dapat menghadiri Istiadat Pengurniaan Surat Cara Pelantikan dan Istiadat Mengangkat Sumpah Simpan Rahsia Menteri dan Timbalan Menteri Persekutuan.

Istiadat itu berlangsung 2.30 petang ini di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, di Istana Negara.

Menurut kenyataan itu, Perdana Menteri akan menyertai sambutan Hari Kebangsaan 2021 yang dijadualkan berlangsung di Dataran Pahlawan Negara, Putrajaya esok, secara maya. – Bernama


Langkah kurang pembaziran wang kerajaan tumpuan Dewan Rakyat hari ini

KUALA LUMPUR, 27 Rabiulawal 1443H, Rabu – Kerjasama Malaysia dengan negara ASEAN dalam menyelesaikan isu Rohingya dan langkah kerajaan mengurangkan ketirisan serta pembaziran kewangan negara, antara topik yang dijangka menjadi tumpuan di Dewan Rakyat hari ini.

Menurut Aturan Urusan Mesyuarat yang disiarkan di laman sesawang Parlimen, soalan mengenai usaha kerajaan dalam menyelesaikan isu Rohingya dan isu penempatan pelarian Rohingya akan diajukan Datuk Mohd Nizar Zakaria (BN-Parit) kepada Menteri Luar Negeri semasa sesi Pertanyaan Bagi Jawab Lisan.

Datuk Dr Mohd Khairuddin Aman Razali (PAS-Kuala Nerus) pula meminta Perdana Menteri menyatakan usaha drastik kerajaan dalam mengurangkan ketirisan dan pembaziran kewangan negara melalui projek-projek tertangguh seperti yang dilaporkan dalam Laporan Ketua Audit Negara 2019 Siri 2.

Selain itu, Abdul Latiff Abdul Rahman (PAS-Kuala Krai) pula dijangka bertanya kepada Perdana Menteri mengenai langkah yang diambil Suruhanjaya Pilihan Raya untuk memastikan pengundi 18 tahun keluar mengundi pada Pilihan Raya Umum akan datang.

Isu mengenai kategori pendapatan isi rumah pula disentuh Cha Kee Chin (PH-Rasah) melalui soalan yang diajukan kepada Perdana Menteri iaitu kerelevanan kategori pendapatan isi rumah mengikut B40, M40 dan T20 selepas pandemik COVID-19.

Beliau juga bertanyakan kesediaan kerajaan bagi meminda kategori isi rumah M40 kepada M20 dan B40 kepada B60 agar bantuan sewajarnya dapat disalurkan kepada mereka yang terjejas.

Selepas sesi soal jawab, Ahli-ahli Parlimen kerajaan dan pembangkang akan menyambung perbahasan Rang Undang-Undang Perbekalan 2022 yang dibentang Menteri Kewangan Tengku Datuk Seri Zafrul Tengku Abdul Aziz pada Jumaat.

Persidangan Dewan Rakyat kali ini berlangsung selama 32 hari hingga 16 Disember. – Bernama


47.2 peratus populasi Malaysia lengkap dua dos vaksin: JKJAV

KUALA LUMPUR, 25 Muharram 1443H, Jumaat – Sebanyak 47.2 peratus populasi keseluruhan di Malaysia atau seramai 15,429,300 individu telah lengkap menerima dua dos suntikan vaksin COVID-19 setakat semalam, menurut Jawatankuasa Khas Jaminan Akses Bekalan Vaksin COVID-19 (JKJAV).

Menerusi perkongsian infografik di laman Twitter rasminya hari ini, JKJAV memaklumkan setakat semalam juga, seramai 20,115,233 individu atau 61.6 peratus sudah menerima dos pertama, menjadikan kumulatif pemberian vaksin menerusi Program Imunisasi COVID-19 Kebangsaan (PICK) kini sebanyak 35,519,754 dos.

Berdasarkan perkongsian maklumat itu juga, peratusan populasi dewasa yang menerima kedua-dua dos meningkat kepada 65.9 peratus setakat semalam berbanding 65.1 peratus, pada Rabu.

Sementara itu, vaksinasi harian semalam merekodkan sebanyak 369,280 dos diberikan, iaitu 187,645 merupakan dos kedua dan baki 181,635 adalah dos pertama.

PICK dilancarkan pada 24 Februari lepas bertujuan melaksanakan program vaksinasi bagi membendung pandemik COVID-19 di seluruh negara. – Agensi


Faham dulu alasan penghakiman sebelum ulas: Tengku Maimun

BANGI, 13 Safar 1444H, Sabtu – Kebanyakan komen yang menyerang sistem kehakiman dibuat berdasarkan sentimen peribadi semata-mata tanpa memahami kes sebenar.

Ketua Hakim Negara, Tun Tengku Maimun Tuan Mat berkata, sewajarnya masyarakat dan orang ramai memahami alasan penghakiman kes terlebih dahulu sebelum membuat kenyataan dan ulasan.

“Komen dan serangan yang dibuat menunjukkan mereka tidak membaca alasan penghakiman serta tidak memahami undang-undang, sekali gus membawa kepada kenyataan yang tidak relevan.

“Pandangan peribadi saya, komen dibuat oleh orang yang tidak faham, yang menunjukkan kurang kefahaman mereka adalah kerana mereka tidak membaca alasan penghakiman.

“Apabila tidak baca, tidak faham. Bila tidak faham, akan membuat komen yang tidak sesuai dan relevan dengan isunya,” katanya seperti dilapor Berita Harian, hari ini.

Institusi kehakiman kini mendapat serangan beberapa pihak susulan keputusan Mahkamah Persekutuan pada 23 Ogos lalu.

Mahkamah mengekalkan sabitan dan hukuman 12 tahun penjara serta denda RM210 juta ke atas bekas Perdana Menteri, Datuk Seri Najib Razak yang menyeleweng dana RM42 juta milik SRC International Sdn Bhd.

Mengulas lanjut, beliau menjelaskan, kebanyakan yang membuat ulasan selepas keputusan mahkamah membabitkan Najib semuanya tanpa kefahaman tentang undang-undang.

Tengku Maimun menyifatkan serangan itu berbaur sentimen antikehakiman dan tidak adil kepada badan kehakiman negara.

Tegasnya, tindakan membuat kesimpulan dan kenyataan tanpa pemahaman adalah tidak adil dan hanya akan mencetuskan situasi yang huru-hara.

“Jika tidak faham, tanya. Jika sudah baca (alasan penghakiman) dan tidak faham, tanya pada individu yang tepat. Jangan begitu mudah membuat kesimpulan tanpa kefahaman penuh. Ini perkara asas.

“Adalah tidak adil untuk membuat kenyataan terhadap isu yang kamu tidak faham. Ia akan menyebabkan huru-hara pada semua perkara.

“Jika tidak faham, tiada asas pengetahuan, tidak memahami sepenuhnya, tapi kamu buat kenyataan. Ini tidak betul,” katanya.

Justeru, Ketua Hakim Negara itu menyaran supaya masyarakat di negara ini memahami sesuatu isu atau membaca sendiri maklumat berhubung perundangan.


Bantuan Khas Kewangan Aidilfitri kepada semua penjawat awam

KUALA LUMPUR, 9 Ramadan 1443H, Isnin – Bantuan Khas Kewangan Aidilfitri 2022 yang diumumkan oleh kerajaan pada 5 April lepas adalah untuk semua penjawat awam dan pesara yang layak, termasuk mereka yang tidak mendapat dos imunisasi COVID-19 lengkap.

Perdana Menteri, Datuk Seri Ismail Sabri Yaakob menegaskan pengumuman beliau sebelum ini tidak pernah menyatakan sebarang pengecualian bayaran kepada mana-mana penjawat awam mengikut status vaksinasi.

“Ini bagi memastikan bahawa tidak ada penjawat awam atau pesara yang layak menerima bantuan ini daripada tercicir,” katanya dalam kenyataan hari ini.

Susulan itu, beliau telah mengarahkan Ketua Pengarah Perkhidmatan Awam (KPPA), Datuk Seri Mohd Shafiq Abdullah supaya membatalkan Perkara 6 (VI) dalam pekeliling Bantuan Khas Kewangan Aidilfitri 2022 bertarikh 8 April 2022.

Bagaimanapun, Ismail Sabri berkata, perkara-perkara lain dalam pekeliling itu masih terpakai.

Pada 5 April lepas, Ismail Sabri mengumumkan kerajaan bersetuju memberikan Bantuan Khas Kewangan Aidilfitri RM500 kepada semua penjawat awam Gred 56 dan ke bawah serta bantuan khas RM250 kepada pesara kerajaan.

Perdana Menteri juga menyeru kepada seluruh Keluarga Malaysia untuk melengkapkan dos suntikan imunisasi COVID-19 demi kesejahteraan bersama meskipun ia tidak diwajibkan. – Bernama


Belgium uji sampel air kumbahan pesawat dari China

BRUSSELS, 10 Jamadilakhir 1444H, Selasa – Belgium mengambil langkah pencegahan dengan menguji sampel air kumbahan daripada pesawat yang tiba dari China.

Langkah berkenaan dilakukan sebagai sebahagian tindakan kerajaan bagi mengelakkan penyebaran virus yang semakin meningkat di China.

Ketua Jabatan Kesihatan Penyakit Berjangkit di Institusi Kesihatan Awam Kebangsaan Sciensano, Steven Van Gucht berkata, langkah itu akan menjadi pemantauan tambahan bagi mengesan varian baharu COVID- 19.

“Ini akan menjadi objektif pemantauan tambahan untuk mengesahkan data yang kami terima dari China adalah tepat.” katanya.

Belgium menyedari sesetengah penumpang yang dijangkiti COVID-19 kemungkinan tidak menggunakan tandas semasa penerbangan mereka.

Namun langkah baharu itu tidak bertujuan untuk mengesan individu yang positif COVID-19 tetapi untuk mengesan secara bebas apa yang berlaku di China.

Pihaknya juga turut meminta pelancong dari China untuk menjalani pemeriksaan secara kendiri sama ada mereka dijangkiti COVID-19.

Sementara itu, Menteri Kesihatan Belgium, Frank Vandenbroucke dalam sidang akhbar mengumumkan langkah tersebut diperlukan seluruh Kesatuan Eropah berikutan lonjakan kes COVID-19 di China.

Sebelum ini, Amerika Syarikat (AS) melalui Pusat Kawalan dan Pencegahan Penyakit (CDC) mempertimbangkan untuk melakukan perkara sama dengan mengambil sampel air kumbahan dari pesawat antarabangsa China.

Menurut tiga pakar penyakit berjangkit, dasar sedemikian berupaya menawarkan penyelesaian lebih baik untuk menjejaki virus itu sekali gus memperlahankan kemasukannya ke AS. – Agensi


Palestin sedia proses damai dengan negara haram Israel: Mahmoud Abbas

RAMALLAH, 28 Safar 1443H, Selasa – Presiden Palestin, Mahmoud Abbas menyatakan kesediaan untuk melaksanakan proses damai dengan kerajaan haram Israel berdasarkan resolusi antarabangsa.

Pendirian berkenaan dikeluarkan ketika mengadakan pertemuan dengan Timbalan Penolong Setiausaha Negara Amerika Syarikat (AS) Hal Ehwal Israel dan Palestin, Hady Amr di Tebing Barat, memetik laporan Agensi Berita Palestin (Wafa).

“Persidangan antarabangsa perlu diadakan untuk perdamaian di bawah kerangka antarabangsa bagi mengakhiri pencerobohan Israel dan menubuhkan negara Palestin berdasarkan sempadan 1967.

“Situasi ketika ini tidak dapat diterima dan mahu tekanan diberikan kepada Israel untuk hentikan tindakan ke atas rakyat Palestin.

“Selain menamatkan aktiviti penempatan dan pencerobohan tanah Palestin,” kata Abbas.

Sekiranya negara Zionis enggan menerima prinsip penyelesaian dua negara, rakyat Palestin akan mencari pilihan lain.

Tindakan itu termasuk pelaksanaan resolusi Majlis Keselamatan Pertubuhan Bangsa-Bangsa Bersatu (PBB) yang diluluskan pada 1947, atau memilih menubuhkan negara demokratik.

Pada 2014, rundingan damai antara Israel dan Palestin, yang disokong AS telah tertangguh berikutan pertikaian mengenai penempatan Israel dan pengiktirafan untuk mendirikan negara Palestin berdasarkan sempadan 1967. -Agensi


KEDA pulih semula 457 hektar tanah terbiar di Kedah

SUNGAI PETANI, 11 Rabiulawal 1442H, Rabu – Sejumlah 457 hektar tanah terbiar di Kedah telah dipulih dan naik taraf menerusi Projek Pemulihan dan Menaik Taraf Sawah dan Tanah Terbiar oleh Lembaga Kemajuan Wilayah Kedah (KEDA) sejak 2014, kata Pengurus Besarnya Kamarudin Abd Akib.

Beliau berkata tanah itu adalah sebahagian daripada 4,331 hektar tanah terbiar, yang dikenal pasti di daerah Baling, Sik, Pendang, Pokok Sena, Kuala Muda, Padang Terap dan Kubang Pasu dan kini telahpun diusahakan semula oleh 1,084 petani dengan tanaman padi.

“Mereka ini dibantu KEDA termasuklah bantuan dari segi perkhidmatan jentera untuk membaik pulih tanah, input-input pertanian seperti baja, racun benih padi selain pembinaan sistem pengairan dan saliran serta infrastruktur lain yang memerlukan kos yang tinggi,” katanya kepada pemberita selepas meninjau projek itu di Kampung Sungai Pial di sini, hari ini.

Kamaruddin berkata, hasil daripada pemulihan tanah dan bantuan KEDA itu, petani yang terlibat kini berjaya mengeluarkan hasil kira-kira tiga metrik tan per hektar, dengan jualan keseluruhan mencecah RM4.3 juta sejak 2014 hingga kini.

Menjelas lanjut, beliau berkata kebanyakan tanah terbiar tanpa diusahakan adalah disebabkan kekurangan tenaga buruh selain memerlukan perbelanjaan tinggi untuk dipulihkan selain memerlukan infrastruktur lengkap sebelum diusahakan.

Sementara itu, seorang petani yang mendapat manfaat daripada projek itu Rotamizi Ahmad, 37, berkata beliau bersyukur kerana dapat mengusahakan semula tanahnya, yang menjadi sumber pendapatan kepada keluarganya.

“Dahulu tanah ini ditanam dengan kelapa, namun tidak diusahakan dan terbiar, kini dengan bantuan KEDA, tanah saya telah dipulihkan semula untuk diusahakan dengan tanaman padi,” katanya yang mengusahakan sawah seluas kira-kira empat hektar. – Bernama


Arab Saudi puji langkah Australia teguh bersama Palestin

RIYADH, 23 Rabiulawal 1444H, Khamis – Arab Saudi menyambut baik keputusan Australia untuk menarik balik pengiktirafan Baitulmaqdis Barat sebagai ibu negara pengganas Israel.

Dalam satu kenyataan, Kementerian Luar Arab Saudi mengulangi sokongan tidak berbelah bahagi kerajaan terhadap rakyat Palestin.

Arab Saudi menggesa supaya menyatukan usaha antarabangsa untuk mencari penyelesaian yang adil bagi isu Palestin, dengan cara memenuhi aspirasi rakyatnya untuk menubuhkan sebuah negara merdeka dengan Baitulmaqdis Timur sebagai ibu negara.

“Ia selaras dengan undang-undang antarabangsa dan Inisiatif Keamanan Arab,” katanya.

Terdahulu, Menteri Luar, Penny Wong berkata, Australia kekal sebagai penyokong teguh rakyat Palestin.

Rakyat Palestin memuji langkah berkenaan sebagai keputusan yang bijak dan berani. – Agensi

Pautan terdahulu;


KJ perjelas isu MySJ di Dewan Negara Khamis ini

PORT DICKSON, 26 Syaaban 1443H, Selasa – Menteri Kesihatan Khairy Jamaluddin akan menjelaskan secara terperinci berkenaan persoalan dibangkitkan beberapa pihak mengenai pelantikan MySJ Sdn Bhd sebagai pemegang lesen aplikasi MySejahtera, di Dewan Negara, Khamis ini.

Khairy berkata beliau telah memohon kepada Yang Dipertua Dewan Negara Tan Sri Dr Rais Yatim untuk membenarkan satu usul dibahas pada Khamis ini memandangkan isu melibatkan data peribadi adalah perkara penting.

“Saya akan jawab semua soalan di Dewan Negara, tiada isu bagi saya. Tidak ada apa-apa disembunyikan.

“Mereka yang tidak tahu tentang benda ni mungkin tidak baca sepenuhnya dan terus bangkitkan isu yang sama. Saya faham ini isu penting melibatkan data peribadi dan sebagainya lebih baik saya jawab dalam Dewan Negara,” katanya kepada pemberita di Hospital Port Dickson di sini hari ini.

Khairy sekali lagi mengulangi kenyataannya bahawa pelantikan KPISoft Malaysia Sdn Bhd (syarikat pembangun aplikasi MySejahtera) dilaksanakan oleh Majlis Keselamatan Negara (MKN) pada 2019.

Beliau difahamkan beberapa syarikat telah dijemput untuk membuat pembentangan dan MKN memilih syarikat tersebut yang kini dijenamakan sebagai Entomo Malaysia Sdn Bhd (sebelum ini dikenali sebagai KPISoft Malaysia Sdn Bhd).

Katanya Entomo kemudian telah memberi lesen kepada syarikat MySejahtera ataupun MySJ Sdn Bhd.

“Jadi kita berunding dengan syarikat yang sudah beri perkhidmatan sejak awal lagi dan ia masih dalam proses rundingan untuk sambungan, sebab mereka telah bangunkan platform tersebut.

“Soal pelantikan asalnya dibuat oleh MKN, sekarang ini saya dalam proses untuk membawa perkara ini dijadikan sebagai kontrak rasmi, itu yang saya sedang buat,” katanya.

Media hari ini melaporkan Timbalan Presiden UMNO Datuk Seri Mohamad Hasan meminta kerajaan menjelaskan dakwaan penglibatan MySJ Sdn Bhd dalam pengambilalihan aplikasi MySejahtera.

Mohamad berkata walaupun MySejahtera adalah aplikasi yang membantu dan bermanfaat, dakwaan pelantikan entiti persendirian, MySJ sebagai syarikat yang akan menguruskan aplikasi MySejahtera untuk fasa seterusnya adalah sesuatu yang membimbangkan.

Antara perkara dibangkitkan adalah mengenai pelantikan MySJ melalui mekanisme rundingan terus dan bukannya melalui tender terbuka.

Dalam pada itu, Khairy berkata kerajaan masih mengekalkan penggunaan MySejahtera dalam tempoh masa sebulan dua ini.

“Bila keadaan sudah bertambah stabil mungkin waktu itu adalah sesuai untuk kita hentikan penggunaan MySejahtera.

“Macam (Tok Mat) Datuk Seri Mohamad Hasan kata kita dah jadi diawasi, itu tidak betul. Kita gunakan dulu MySejahtera bertujuan kesihatan orang awam. KKM tahu bila perlu menghentikan penggunaan aplikasi itu,” katanya.

Dalam lawatannya hari ini, Khairy berkata kos diperlukan bagi menaik taraf Jabatan Kecemasan dan Trauma di Hospital Port Dickson melibatkan RM23 juta manakala kos untuk blok pakar di hospital berkenaan berjumlah RM160 juta.

Katanya Hospital Jelebu juga perlu dinaik taraf namun belum ada peruntukan setakat ini. – Bernama


PRU15 peluang buang perasuah, pengkhianat negara

Oleh Zuhayati Yazid

BANGI, 18 Rabiulakhir 1444H, Ahad – Malaysia memerlukan imej politik yang lebih segar dengan pembaharuan melalui pemimpin-pemimpin yang baharu.

Calon Pejuang Parlimen P111 Kota Raja, Fahmi Bazlan berkata, sebelum ini arena politik negara diisi dengan muka-muka ahli politik yang sudah tamat tempoh.

“Golongan ini seakan-akan tak puas pegang tampuk kekuasaan walaupun disabitkan dengan pelbagai kes salah guna kuasa.

“Sekiranya mereka memegang tampuk kepimpinan seiring dengan kemajuan di kawasan mereka, itu satu tanda yang baik.

“Namun kita lihat sebaliknya yang berlaku, apabila ada sebahagian daripada muka lama ini terlibat dalam skandal rasuah dan korupsi,” katanya dalam kenyataan, hari ini.

Atas dasar itu, Fahmi yang juga merupakan Naib Pemuda Gerakan Tanah Air (GTA) menegaskan inilah masanya untuk membuang pengkhianat dan perasuah yang telah membarah di dalam sistem negara ini.

Katanya, kebanyakan ahli politik lama ini hanya mengumpulkan kekayaan harta untuk manfaat peribadi dan kaum kerabat sahaja.

“Kesenangan yang diperoleh telah mengalihkan fokus mereka untuk berkhidmat kepada rakyat dengan penuh ikhlas dan amanah,” katanya.

Beliau berkata, situasi tersebut memaksa rakyat di negara ini menentukan nasib sendiri.

“Cukup-cukuplah kita berikan amanah kepada mereka yang berkhianat bangsa mereka sendiri,” katanya.

Fahmi menjelaskan Malaysia memerlukan imej politik yang lebih segar.

Malah, beliau percaya pembaharuan boleh dibawa dengan mengangkat pemimpin yang baru.


Beberapa negeri di utara diramal hujan pagi Aidilfitri

BANGI, 30 Ramadan 1444H, Jumaat – Pusat Operasi Cuaca dan Geofizik Nasional di Jabatan Meteorologi Malaysia (METMalaysia) meramalkan hujan dan ribut petir berlaku di beberapa negeri pada hari pertama dan kedua Hari Raya Aidilfitiri.

Pada hari pertama, hujan diramalkan berlaku di Perlis, Kedah, Pulau Pinang dan Perak di sebelah pagi.

Selain itu di barat Johor dan beberapa kawasan di Sabah iaitu Kudat dan Sandakan juga diramalkan menerima hujan.

Namun di tempat-tempat lain tiada hujan diramalkan.

Manakala pada sebelah petang, METMalaysia meramalkan cuaca hujan atau ribut petir di Perak, Selangor dan Kuala Lumpur, termasuk Putrajaya.

Katanya, cuaca hujan atau ribut petir turut diramal berlaku di Negeri Sembilan, Melaka, Johor dan Sabah di bahagian pedalaman serta pantai barat.

Kawasan lain yang turut terjejas termasuk Perlis, Kedah, Pulau Pinang, Kelantan, Terengganu, Pahang, Kuching, Serian, Samarahan, Sri Aman, Miri, Limbang di Sarawak dan Sabah di Sandakan dan Tawau.

Pada sebelah malam pula, METMalaysia meramalkan hujan di satu dua tempat di Sarawak (Sri Aman, Betong, Kapit, Miri dan Limbang) serta Sabah (Bahagian Pedalaman, Pantai Barat dan Sandakan) serta Wilayah Persekutuan Labuan.


AS sedia kuat kuasa larangan import dari Xinjiang

WASHINGTON, 2 Zulkaedah 1443H, Khamis – Pihak berkuasa Amerika Syarikat (AS) bersedia untuk melaksanakan larangan import dari wilayah Xinjiang, China setelah undang-undang itu dikuatkuasakan pada Jun.

Disember lalu, Presiden AS, Joe Biden menandatangani Akta Pencegahan Buruh Paksa Uyghur (UFLPA) dalam usaha untuk melindungi pasaran AS daripada produk yang berpotensi dicemari oleh pelanggaran hak asasi manusia di Xinjiang.

AS sebelum ini menuduh China melakukan pembunuhan beramai-ramai terhadap etnik minoriti muslim Uyghur.

Undang-undang itu termasuk semua barangan dari Xinjiang – tempat pihak berkuasa China mewujudkan kem tahanan untuk Uyghur dan kumpulan Islam lain bagi mengerah mereka sebagai buruh paksa.

China bagaimanapun menafikan penyalahgunaan di Xinjiang – pengeluar kapas utama dan panel solar – dan mengatakan undang-undang AS itu memfitnah situasi hak asasi manusia negara berkenaan.

Beijing pada mulanya menafikan wujud kem tahanan, tetapi mengakui telah menubuhkan ‘pusat latihan vokasional’ kononnya bagi membendung keganasan dan radikalisme agama di Xinjiang.

Beberapa Ahli Parlimen AS telah menyokong permintaan kastam dan Perlindungan Sempadan (CBP) untuk menambah belanjawan bagi melaksanakan peruntukan itu dengan berkesan yang berkuat kuasa pada 21 Jun.

“Harapannya ialah kami akan bersedia untuk melaksanakan akta Uyghur pada 21 Jun dan kita mempunyai sumber.

“Jadi, persoalannya adakah kita bersedia untuk melaksanakannya? Ya, kita sedia,” kata Pemangku Pengarah Eksekutif CBP, Elva Muneton. – Agensi


Hutang, pendapatan negara tumpuan Dewan Rakyat hari ini

KUALA LUMPUR, 22 Zulhijjah 1441H, Rabu – Jumlah hutang dan anggaran pendapatan negara pada tahun ini antara perkara yang bakal dibangkitkan pada persidangan Dewan Rakyat hari ini.

Menurut Aturan Urusan Mesyuarat di laman rasmi Parlimen, isu itu terkandung dalam sesi Pertanyaan-Pertanyaan Bagi Jawab Lisan yang diajukan oleh Alice Lau Kiong Yieng (DAP-Lanang) kepada Menteri Kewangan.

Lau turut bertanyakan apakah langkah yang diambil bagi memulihkan ekonomi serta meningkatkan hasil pendapatan negara susulan impak wabak COVID-19.

Datuk Zakaria Mohd Edris @ Tubau (Bersatu-Libaran) pula meminta Menteri Pengangkutan menyatakan sejauh mana tahap pelaksanaan dasar penggunaan kerusi keselamatan kanak-kanak (CRS) yang berkuat kuasa pada 1 Jan lepas.

Zakaria turut bertanyakan adakah kementerian bercadang memperluaskan pelaksanaan CRS itu ke sektor pengangkutan awam.

Sementara itu, Dr Nik Muhammad Zawawi Salleh (PAS-Pasir Puteh) akan mengajukan soalan kepada Menteri Komunikasi dan Multimedia mengenai langkah diambil kementerian dalam memastikan kepuasan hati rakyat terhadap kualiti dan penerimaan perkhidmatan siaran TV Digital yang disediakan melalui MyFreeview.

Persoalan ekosistem cara hidup digital masyarakat Malaysia di luar bandar dan pedalaman yang tidak mendapat akses jalur lebar dan perkhidmatan 3G/4G memuaskan, turut dibangkitkan oleh Lukanisman Awang Sauni (GPS-Sibuti) kepada Menteri Komunikasi dan Multimedia.

Persidangan Dewan Rakyat kali ini berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19. – Bernama


Pengemaskinian Pelan Tindakan Jerebu Kebangsaan percepat tindakan agensi terlibat

KUALA LUMPUR, 17 Rabiulawal 1445H, Selasa – Pengemaskinian Pelan Tindakan Jerebu Kebangsaan (PTJK) dilaksanakan dengan tujuan mempercepatkan tindakan yang perlu diambil agensi yang terlibat dalam pengurusan bencana jerebu, kata Ketua Pengarah Alam Sekitar Malaysia, Datuk Wan Abdul Latiff Wan Jaffar.

Beliau berkata, berdasarkan pelan berkenaan, antara tindakan yang perlu dilaksanakan adalah Agensi Pengurusan Bencana Negara (Nadma) akan mengaktifkan Jawatankuasa Pengurusan Bencana di peringkat daerah, negeri atau pusat apabila bacaan Indeks Pencemaran Udara (IPU) melebihi 150 bagi tempoh lebih daripada 24 jam.

“Selain itu, semua aktiviti di luar bilik darjah dihentikan apabila bacaan IPU melebihi 100. Sekolah, tadika dan taska ditutup serta-merta apabila bacaan IPU melebihi 200. Bagi tujuan ini, pihak sekolah, tadika dan taska dikehendaki sentiasa memantau bacaan IPU.

“Sekiranya trend bacaan menunjukkan peningkatan ke arah 200 persediaan perlu dilaksanakan untuk menutup sekolah, tadika dan taska yang berkenaan. Operasi Pembenihan Awan (OPA) akan dilakukan tertakluk kepada kehadiran awan dan cuaca yang sesuai pada bacaan IPU melebihi 150 bagi tempoh lebih daripada 24 jam,” katanya dalam kenyatan hari ini.

Dalam kenyataan sama, Wan Abdul Latiff berkata setakat 6 petang ini, IPU menunjukkan satu kawasan mencatatkan status kualiti udara pada tahap baik dan 56 kawasan mencatatkan status kualiti udara pada tahap sederhana.

“Sebelas stesen mencatatkan bacaan IPU pada tahap tidak sihat (101 hingga 200) hari ini iaitu Batu Muda dan Cheras, Kuala Lumpur; Putrajaya; Petaling Jaya, Johan Setia, Shah Alam, Klang dan Banting, Selangor; Seremban, Nilai dan Port Dickson, Negeri Sembilan,” katanya. – Bernama


Israel tangkap 5 ahli keluarga tahanan Palestin lolos dari penjara

TEBING BARAT, 1 Safar 1443H, Rabu – Pasukan penjajah Israel menangkap lima ahli keluarga tahanan Palestin yang berjaya melarikan diri daripada penjara rejim di daerah Jenin, Tebing Barat malam tadi, menurut Persatuan Tahanan Palestin (PPS).

PPS memberitahu, pasukan Israel melancarkan kempen penahanan dan serbuan berskala besar di daerah Jenin untuk mengesan enam tahanan Palestin yang meloloskan diri dari penjara Gilboa – yang didakwa mempunyai sistem keselamatan tinggi – melalui laluan terowong yang digali di bawah sinki.

Tentera Israel menyerbu dan menangkap Yacoub Infaat – bapa kepada salah seorang tahanan, Munadil – di rumahnya di bandar Ya’bad bahagian barat Jenin.

Rejim turut menyerbu ke bandar Arraba dan menahan empat yang lain dipercayai anggota keluarga Ardah.

Penahanan itu membabitkan Radad Ardah, Shadad Ardah, Bassem Ardah dan Nedal Arda, iaitu ahli keluarga kepada antara enam tahanan yang lolos, Mahmud.

Penahanan Nedal yang berkhidmat sebagai doktor perubatan mendorong bantahan daripada Unit Pengaduan Kementerian Kesihatan Palestin.

“Penjajahan Israel dengan sengaja menimbulkan keganasan kepada rakyat Palestin yang melanggar norma, undang-undang dan konvensyen antarabangsa,” kata Menteri Kesihatan, Mai Alkaila sambil menuntut semua organisasi campur tangan mendapatkan pembebasan Nedal.

Isnin lalu, enam warga Palestin berhasil meloloskan diri daripada sebuah penjara Israel dengan menggali terowong di bawah sinki.

Keadaan itu mencetuskan operasi besar-besaran yang dilancarkan rejim Israel untuk memburu mereka.-  Agensi


Tolak spekulasi PM letak jawatan

PUTRAJAYA, 3 Muharram 1443H, Khamis – Menteri Pertanian dan Industri Makanan, Datuk Seri Dr Ronald Kiandee hari ini menepis spekulasi yang ditularkan kononnya Perdana Menteri, Tan Sri Muhyiddin Yassin akan meletakkan jawatan dalam masa terdekat.

“Tak dengar rumor (khabar angin) itu,” katanya ketika ditanya pemberita mengenai hantaran yang tular di media sosial yang mendakwa Muhyiddin yang juga Presiden Bersatu dijangka menghantar surat peletakan jawatannya berkuat kuasa hari ini.

Ronald yang juga Naib Presiden Bersatu ditemui pemberita selepas program sumbangan Kementerian Pertanian dan Industri Makanan (MAFI) Prihatin di sini hari ini.

Beliau berkata, parti dalam komponen Perikatan Nasional (PN) akan terus memberi sokongan padu kepada Muhyiddin untuk menerajui negara.

Semalam, pemimpin-pemimpin utama dalam PN bertemu Muhyiddin kira-kira dua jam di Pejabat Perdana Menteri di sini.- Bernama


Mansuh UPSR, PT3 jadikan PBS lebih berkesan

BANGI, 10 Muharram 1444H, Isnin – Pemansuhan Ujian Pencapaian Sekolah Rendah (UPSR) dan Pentaksiran Tingkatan Tiga (PT3) dalam sistem pendidikan negara bagi membolehkan pelaksanaan Pentaksiran Berasaskan Sekolah (PBS) dengan lebih berkesan.

Menteri Kanan Pendidikan, Datuk Mohd Radzi Md Jidin berkata, pelaksanaan PBS bukan perkara yang baharu bahkan telah bermula sejak 2011.

Bagaimanapun katanya, para guru masih terlalu memberi tumpuan kepada peperiksaan untuk memastikan murid memperoleh keputusan cemerlang.

“Bila nak mansuh peperiksaan, orang kata bagaimana nak mansuh kalau kita belum bersedia dengan PBS sedangkan PBS telah dilaksanakan sejak 2011.

“Perkara ini telah ada dalam sistem lebih 10 tahun, kalau 10 tahun tidak dapat laksana, mungkin 30 ke 40 tahun lagi pun kita belum bersedia… ini (berlaku) disebabkan yang jadi tumpuan guru adalah peperiksaan dengan fokus kepada latih tubi,” katanya.

Mengulas lanjut, Mohd Radzi berkata, pemansuhan UPSR dan PT3 dilaksanakan melalui proses yang panjang dan bukannya dibuat dalam sekelip mata.

Pemansuhan itu juga tidak dibuat sesuka hati, sebaliknya melalui pelbagai peringkat dimulakan dengan perbincangan, libat urus pelbagai pihak menggunakan data dan maklumat terperinci.

“Selagi peperiksaan masih ada dalam sistem pendidikan, maka semua hanya memberikan tumpuan untuk mendapat keputusan yang baik dan fokus kepada latih-tubi saja.

“Kita keluarkan peperiksaan dalam sistem pendidikan bagi menghasilkan guru yang lebih kreatif, inovatif dalam dalam pengajaran mereka supaya pembelajaran lebih menarik.

“Kita mahu mewujudkan nilai dalam diri pelajar yang rasa seronok belajar dan bertemu kawan di sekolah,” katanya.


Israel rakus! 18 ditahan termasuk kanak-kanak di wilayah dijajah

RAMALLAH, 3 Jamadilawal 1443H, Rabu – Pasukan pengganas Israel hari ini menahan 18 lagi rakyat Palestin termasuk wanita dan kanak-kanak dalam serbuan besar-besaran di seluruh wilayah yang dijajah.

Sumber memberitahu, seramai lapan rakyat Palestin dari daerah Bethlehem, Tebing Barat – termasuk seorang ibu kepada dua anak – ditahan selepas rumah mereka di bandar Tuqua diceroboh dan digeledah tentera Zionis.

Shurouq al-Badan, 28, pernah berada kira-kira 20 bulan dalam tahanan pentadbiran, dan ditangkap kembali hanya selepas enam bulan dibebaskan oleh rejim itu.

Tentera penjajah turut menahan empat yang lain termasuk seorang remaja bawah usia 17 tahun, selepas rumah keluarganya di bandar Beit Fajjar diserbu.

Rejim Israel turut melakukan serbuan sama di bandar Beit Sahour, timur Bethlehem sehingga membawa kepada penahanan tiga lagi penduduk Palestin.

Di daerah Baitulmaqdis, lima individu termasuk kanak-kanak bawah umur 15 tahun ditahan selepas serbuan sama dibuat di kawasan kejiranan Isawiyya.

Malah, rejim turut menyerbu kem pelarian Amari, di selatan bandar al-Bireh menyebabkan seorang ditahan dan di bandar Birzeit serta kampung Deir Nidham, barat laut Ramallah.

Bagaimanapun, tiada sebarang penahanan dan kecederaan dilaporkan di dua kawasan terbabit, kata sumber.

Hampir setiap hari tentera Israel menyerbu rumah Palestin dan mencetuskan pertempuran dengan penduduk di seluruh Tebing Barat, kononnya mencari individu ‘dikehendaki’.

Serbuan itu turut dilakukan di kawasan yang berada bawah kawalan penuh Pihak Berkuasa Palestin (PA), dengan sewenang-wenangnya tanpa sebarang waran. – Agensi


Hari mengundi PRK Kemaman 2 Disember

PUTRAJAYA, 2 Rabiulakhir 1445H, Selasa – Suruhanjaya Pilihan Raya (SPR) menetapkan hari pengundian Pilihan Raya Kecil (PRK) bagi kerusi Parlimen Kemaman, Terengganu pada 2 Disember ini.

Pengerusi SPR, Tan Sri Abdul Ghani Salleh berkata, tarikh penamaan calon dan pengundian awal PRK berkenaan masing-masing ditetapkan pada 18 November dan 28 November.

Beliau berkata demikian pada sidang media selepas mempengerusikan mesyuarat khas di Menara SPR, di sini bagi membincangkan tarikh penting berkaitan PRK Parlimen Kemaman.

PRK Parlimen Kemaman perlu diadakan susulan keputusan Mahkamah Pilihan Raya Terengganu pada 26 September lepas yang membatalkan kemenangan calon PAS Che Alias Hamid pada Pilihan Raya Umum Ke-15 (PRU15).

Ia selepas pihak pempetisyen Wan Mohamad Hisham Wan Abdul Jalil (pengundi) berjaya membuktikan perbuatan rasuah telah berlaku dengan tujuan mempengaruhi pengundi pada PRU15.

Pada 3 Oktober lepas, PAS memutuskan untuk tidak memfailkan sebarang rayuan terhadap keputusan petisyen Parlimen Kemaman yang membatalkan kemenangan parti itu.

“PRK Parlimen Kemaman, Terengganu memerlukan peruntukan RM 3.5 juta,” kata Abdul Ghani.

Menurutnya seorang pegawai pengurus pilihan raya yang dibantu tujuh penolong pegawai pengurus dan 2,102 petugas akan dilantik bagi mengendalikan proses PRK Parlimen Kemaman.

Beliau berkata, lima pasukan penguat kuasa kempen pilihan raya juga ditubuhkan yang dianggotai wakil daripada Polis Diraja Malaysia (PDRM), pihak berkuasa tempatan dan calon bertanding bagi memantau aktiviti kempen sepanjang tempoh rasmi berkempen.

Katanya tempoh berkempen ditetapkan selama 14 hari bermula selepas pengisytiharan calon yang bertanding pada 18 November ini hingga 11.59 malam, 1 Disember.

Menurutnya Daftar Pemilih Pilihan Raya (DPPR) bagi PRK Parlimen Kemaman adalah seramai 141,790 orang terdiri daripada 141,382 pengundi biasa, 387 anggota polis, sembilan anggota tentera dan pasangan serta 12 pengundi tidak hadir luar negara.

DPPR bagi PRK tersebut akan mula dijual pada 14 November ini.

Abdul Ghani berkata, Pusat Penamaan Calon (PPC) dan Pusat Penjumlahan Rasmi Undi (PPRU) yang digunakan bagi PRK Parlimen Kemaman adalah Dewan Berlian Utama, Majlis Perbandaran Kemaman.

“Sebanyak 49 pusat mengundi biasa yang mengandungi 244 tempat mengundi atau saluran dan empat pusat mengundi awal yang mengandungi empat tempat mengundi atau saluran awal akan digunakan,” katanya.

Pengundi boleh membuat semakan untuk mengetahui maklumat pusat mengundi, saluran mengundi dan nombor bilangan melalui portal semakan di pautan https://mysprsemak.spr.gov.my atau hubungi Hotline SPR di talian 03-8892 7018/7218/7124 atau melalui aplikasi MySPR Semak.

Semakan maklumat pengundian akan dibuka pada 14 November ini.

Abdul Ghani berkata, SPR menyeru bakal calon yang bertanding dalam PRK Parlimen Kemaman supaya mengisi dan membuat semakan awal pengisian borang dengan Pejabat Pegawai Pengurus atau Pejabat Pilihan Raya Negeri Terengganu sebelum hari penamaan calon bagi memudahkan proses penamaan calon.

Katanya, bakal calon juga digalakkan membuat pembayaran deposit lebih awal untuk memastikan semua proses penamaan calon dapat diselesaikan lebih awal dan berjalan lancar.

Walau bagaimanapun, beliau mengingatkan kertas penamaan calon yang telah lengkap diisi dan disemak oleh Pejabat Pegawai Pengurus mesti dikemukakan oleh calon atau penyokong atau pencadangnya semasa hari penamaan calon di PPC.

SPR dalam pada itu turut menawarkan kepada mana-mana agensi kerajaan, pertubuhan bukan kerajaan (NGO) atau badan yang berminat menjadi pemerhati pilihan raya dalam melihat perjalanan proses PRK tersebut bermula dari hari penamaan calon hingga keputusan pilihan raya diumumkan.

“Pemerhati dibenarkan untuk membuat pemerhatian seperti di pusat penamaan calon, pusat mengundi, tempat pengiraan undi dan pusat penjumlahan rasmi undi serta perlu mematuhi kesemua syarat pelantìkan yang telah ditetapkan,” katanya.

Maklumat lanjut dan borang permohonan untuk pemerhati boleh diperoleh daripada portal rasmi SPR di www.spr.gov.my bermula hari ini dan tarikh tutup permohonan pada 26 Oktober ini.- Bernama


Imran Khan hilang kelayakan tanding pilihan raya selama lima tahun

ISLAMABAD, 22 Muharam 1445H, Rabu – Bekas Perdana Menteri Pakistan, Imran Khan dilarang bertanding pilihan raya dan memegang jawatan awam selama lima tahun.

Larangan itu dikeluarkan Suruhanjaya Pilihan Raya tiga hari selepas Imran dijatuhkan hukuman penjara tiga tahun berikutan rasuah yang dilakukan.

Situasi berkenaan turut memberi kesan kepada pemimpin berusia 70 tahun itu dilucutkan jawatan sebagai Ahli parlimen.

Beliau bagaimanapun menyifatkan pertuduhan yang dikenakan sebagai agenda politik tetapi dinafikan pihak berkuasa.

Menteri Penerangan dan Penyiaran Pakistan, Marriyum Aurangzeb berkata, bekas Perdana Menteri itu perlu bertanggungjawab di atas perbuatan dan bersedia berdepan undang-undang.

“Ini tidak ada kaitan dengan politik. Seseorang yang telah dibuktikan bersalah oleh mahkamah perlu ditangkap,” katanya kepada BBC.

Imran yang dipilih pemimpin Pakistan pada 2018, digulingkan dalam undi tidak percaya, tahun lalu.

Sabtu lalu, Mahkamah Pakistan menjatuhkan hukuman penjara selama tiga tahun ke atas Imran kerana atas tuduhan secara haram menjual hadiah yang diberikan kepada negara ketika menjadi Perdana Menteri dari 2018 hingga 2022.

Mengikut prosedur, mahkamah perlu mengakui petisyen itu serta menetapkan pendengaran bagi memulakan prosiding rasmi berhubung alasan yang digariskan peguam Khan bagi membatalkan sabitan terbabit.

Sementara itu pasukan peguam akan mencabar keputusan dan akan didengar di Mahkamah Tinggi Islamabad, hari ini.

Terdahulu bekas pemimpin itu ditahan di penjara berhampiran Islamabad. – Agensi


Tuhan tak turun bersidang di DUN, kata anggota perundangan SUHAKAM

BANGI, 8 Jamadilawal 1443H, Isnin – Suruhanjaya Hak Asasi Manusia Malaysia (SUHAKAM) sekali lagi mencetus kontroversi pada ketika kemarahan masyarakat terhadap mereka masih belum reda.

Ini selepas Ketua Bahagian Undang-Undang dan Perjanjian Antarabangsanya, Afiq M Noor mengeluarkan kenyataan bahawa tuhan tidak turun bersidang ke Dewan Undangan Negeri.

Oleh disebabkan itu, katanya lagi, Undang-Undang Jenayah Syariah Kelantan 2019 boleh dikritik.

“Jadi tuhan tak turun bersidang di Dewan Undangan Negeri.

“Ini semua laki-laki dan Ahli Dewan Undangan Negeri yang duduk berbincang dan luluskan undang-undang ini,” katanya.

Beliau berkata demikian dalam forum awam anjuran Sisters In Islam (SIS) yang bertajuk ‘Enakmen Kanun Jenayah Syariah Kelantan 2019’.

Forum itu disiarkan menerusi platform Zoom pada 9 Disember lepas.

Forum itu menampilkan tiga panel iaitu Pensyarah Kanan Fakulti Undang-Undang Universiti Malaya, Dr Haezreena Begum; Pengasas Justice for Sisters and Queer Lapis, Thilaga Sulathireh dan Pengurus Unit ALSR SIS, Adam Idris

Difahamkan, Afiq mengeluarkan kenyataan itu ketika membuat kesimpulan daripada hujah salah seorang panelis.

Terdahulu, Hazreena menegaskan, bahawa Enakmen Kanun Jenayah Syariah Kelantan 2019 ini buatan manusia.

“…undang-undang ini adalah buatan manusia. Kenapa saya berkata ini kerana yang menggubal undang-undang adalah manusia.

“Dan undang-undang ini tidak disahkan oleh tuhan atau kuasa ilahi,” katanya.


Semakan kenaikan gaji minimum jejaskan pemulihan negara, RMK12: MEF

KUALA LUMPUR, 16 Rabiulawal 1443H, Sabtu – Majikan tidak mampu untuk menyerap sebarang kenaikan kos upah dan semakan kenaikan gaji minimum yang akan menjejaskan pemulihan ekonomi dan Rancangan Malaysia Ke-12 (RMK12), menurut Persekutuan Majikan-Majikan Malaysia (MEF).

Presidennya, Datuk Dr Syed Hussain Syed Husman berkata situasi COVID-19 telah menyebabkan penurunan prestasi semua sektor ekonomi dengan ketara yang mengakibatkan ekonomi Malaysia menguncup 5.0 peratus pada 2020.

“Lebih 32,500 syarikat telah menghentikan operasi dengan lebih 107,000 pekerja kehilangan pekerjaan berikutan sekatan pergerakan yang dikuatkuasakan oleh kerajaan untuk memutuskan rantaian jangkitan pada 2020 dan 2021.

“Ini menyebabkan kadar pengangguran yang lebih tinggi apabila Ogos 2021 mencatatkan empat peratus,” katanya dalam kenyataan hari ini sebagai respons kepada cadangan untuk mengkaji semula gaji minimum sedia ada.

Beliau berkongsi bahawa sebelum pandemik, Malaysia mencatatkan guna tenaga penuh berikutan kadar pengangguran di bawah 4.0 peratus.

Lebih membimbangkan ialah kadar pengangguran mereka yang berumur antara 15 dan 24 tahun kini sebanyak 12 peratus, katanya.

Syed Hussain berkata berdasarkan pelbagai langkah pengurangan kos yang dilaksanakan oleh majikan, gaji median merosot kepada RM1,988 berbanding RM2,442 pada 2019 manakala purata gaji berkurangan kepada RM2,933 pada 2020 berbanding RM3,224 pada 2019, penurunan sebanyak sembilan peratus.

Katanya produktiviti buruh turut mencatatkan negatif 16 peratus pada 2020 berikutan pengurangan jumlah tenaga kerja yang menurunkan nilai tambah Keluaran Dalam Negara Kasar (KDNK) pada 2020.

Beliau berkata sepanjang 2020 dan 2021, kerajaan telah menyediakan sejumlah RM18 bilion dalam bentuk subsidi gaji yang memberi manfaat kepada lebih 300,000 majikan dan 2.4 juta pekerja tetapi walaupun terdapat pelbagai pakej rangsangan, ramai majikan terus menghadapi cabaran untuk kekal mampan.

“Lebih banyak lagi diperlukan dan kami perlu melakukan yang termampu untuk menyokong perniagaan sedia ada dalam tempoh amat kritikal ini. Keutamaan kami ialah perlu menyediakan lebih banyak dana untuk perniagaan yang terpaksa ditutup supaya kami dapat mewujudkan pekerjaan untuk semua mereka yang kehilangan pekerjaan semasa sekatan pergerakan.

“Kami memerlukan sekurang-kurangnya dua tahun untuk perniagaan dan pekerjaan kembali normal,” katanya.

Justeru, beliau berpendapat senario ekonomi semasa yang suram tidak membolehkan sebarang semakan kenaikan terhadap gaji minimum sedia ada terutamanya apabila lebih 98 peratus daripada semua syarikat berdaftar adalah perusahaan kecil dan sederhana (PKS) dan perusahaan mikro.

Beliau menegaskan bahawa majikan sektor swasta terutamanya PKS dan perusahaan mikro amat memerlukan lebih banyak sokongan daripada kerajaan untuk membolehkan mereka mengekalkan pekerja sedia ada, sekali gus membantu menstabilkan pasaran buruh dan mewujudkan lebih banyak pekerjaan berkualiti dalam tempoh jangka panjang.

“Daripada menaikkan gaji minimum, kami berpendapat usaha perlu dilakukan untuk segera mengawal kos produk dan perkhidmatan yang meningkat.

“Tiada jumlah kenaikan gaji yang dapat menampung kenaikan kos sara hidup jika tiada langkah berkesan dilaksanakan untuk menyelesaikan isu kenaikan kos sara hidup,” katanya.

Syed Hussain turut berpandangan bahawa sebahagian besar perniagaan yang masih beroperasi tidak menikmati margin yang sama seperti sebelumnya dan hanya antara 10 dan 15 peratus bagi kebanyakan PKS, yang tidak mencukupi untuk menampung kos overhed.

“Menambah kos perniagaan pada masa ini adalah tidak bijak. Langkah yang lebih baik ialah mengkaji langkah-langkah untuk mengawal kos sara hidup yang secara langsung akan membantu pekerja yang mempunyai pendapatan. Aset majikan yang paling berharga adalah pekerja mereka dan tiada majikan yang mahu melihat pekerja mereka menghadapi kesukaran.

“Produktiviti dan prestasi juga akan bertambah baik apabila semua pihak berasa gembira dan selamat. Majikan akan melakukan yang terbaik untuk memastikan pekerja mereka mempunyai pekerjaan dan persekitaran kerja yang selamat.

“Apa yang paling penting pada masa ini ialah kita perlu mengambil pendekatan yang seimbang dan realistik apabila berkaitan isu gaji,” katanya. – Bernama